
NAPOMENA PREVODITELJA 
Citati iz Sv. pisma preuzeti su iz prijevoda: 
Biblija, Stvarnost, 1968. 



Riječ izdavača 


V eseli nas da hrvatskoj javnosti možemo 
predati ovako značajnu knjigu kardinala 
Medine. 


Mons Lozano, apostolski nuncij u Hrvat¬ 
skoj, u predgovoru ovoj knjizi kaže da je 
krepost čistoće »prijeko potrebna svakom 
kršćaninu, zapravo svakom čovjeku«. 


Katolička Crkva ima vrijedne 
poruke za sve ljude 

Zaista je tako. Katolička Crkva je danas jedini 
stvarni moralni i životni autoritet u Hrvatskoj a 
i cijelom svijetu. Jedino Katolička Crkva ima do 
u detalje razrađene, pozitivne, jasne i jednoz¬ 
načne stavove o svim pitanjime i područjima 
osobnog, obiteljskog, društvenog, ekonom¬ 
skog, političkog i svakog drugog područja živo¬ 
ta. Ona te stavove javno objavljuje i ne mijenja 
ih već dvije tisuće godina. Poštivanje i primjena 

stavova, koje zastupa i promiče Katolička 
Crkva osigurava kvalitetan, lijep, uspješan i ra¬ 
dostan osobni, obiteljski i društveni život sva¬ 
kom čovjeku. 

Svaki stav Katoličke Crkve glede međuljud¬ 
skih, obiteljskih i drugih odnosa, može se do¬ 
voljno obrazložiti, argumentirati i poduprijeti 
primjenom svakome razumljive i svakome pri¬ 
hvatljive pravednosti, poštenja, dobrote i lju¬ 
bavi. Kad kažemo svakome, tu mislimo na 
ljude svih kršćanskih denominacija, nekršćan- 
skih religija, a također i ateiste i agnostike. 

Krepost čistoće je jedini ispravni način po¬ 
našanja na području seksualnosti, plodnosti i 
roditeljstva za sve ljude. 

Prava roditeljska ljubav i krepost 
čistoće 

Prava roditeljska ljubav je temelj, kontekst, os¬ 
nova i uvjet ispravnog, poštenog, pravednog i 
konstruktivnog ponašanja na području seksu¬ 
alnosti. Također i odnosa prema vlastitoj spol¬ 
nosti, odnosa među osobama istog spola i 
odnosa među osobama različitih spolova, a 

također i odnosa prema vlastitoj i tuđoj plod¬ 
nosti. 

Prava i poštena roditeljska ljubav je osob¬ 
na, svjesno i slobodno odabrana, poštena, 
pravedna, nježna, angažirana, neopoziva, bez¬ 
uvjetna, puna poštovanja prema sebi i djetetu, 
radosna, trajna, ozbiljna i zrela. 

Prava roditeljska ljubav je moguća svakome 
tko ju ozbiljno, ustrajno i trajno želi i tko se 
služi pravim sredstvima da ju ostvaruje. Kato¬ 
lička Crkva stavlja na razpolaganje takva sred¬ 
stva svima, i katolicima i nekatolicima. 


Roditeljstvo najveće stvaralaštvo 
dostupno čovjeku 

Svi ljudi na našem planetu slažu se da svaki čov¬ 
jek, svako dijete vrijedi više nego najveća banka 
sa svim novcima, nego najveća tvornica sa svim 
strojevima ili najvrednije umjetničko djelo. 

U obitelji roditelji započinju, pomažu rast, 
razvoj, odrastanje i sazrijevanje novog djeteta, 
novog čovjeka. 

Roditelji su više autori svog djeteta, nego 
što je Michaelangelo autor kipa Pieta izloženog 
u predvorju bazilike Sv.Petra u Vatikanu. Mi- 


9 



chaelangelo je po mramor za svoju Pieta mo¬ 
rao ići u kamenolom. Svoje dijete roditelji 
započinju iz malih posebnih, dragocjenih dje¬ 
lića svojih tijela. 

Pieta ostaje kakva je bila, dijete raste pod 
srcem majke devet mjeseci i kasnije kroz oko 
dva decenija brigom, radom i njegom svojih 
roditelja i drugih. 

Dijete se razvija duševno i tjelesno zdravo, 
vedro, radosno, zadovoljno, marljivo, pošte¬ 
no, puno poštovanja prema sebi i drugima 
samo uz i po pravoj, zreloj, pametnoj trajnoj i 
nježnoj majčinskoj i očinskoj ljubavi. Bez do¬ 
življavanja te i takve ljubavi dijete propada i za¬ 
ostaje, fizički, psihički i duhovno. 

Plodnost je najznačajnija 
fizičko-jiziološka sposobnost 

Ako je roditeljstvo najznačajnija stvaralačka 
sposobnost svakog čovjeka, a jest, onda je 
plodnost najznačajnija čovjekova fizičko-fizio- 
loška sposobnost. Plodnost je dakle važnija od 
fizičke snage. Važnija je od lijepog glasa, oštrog 
vida ili istančanog sluha, spretnosti ruku, 
brzog trčanja ili sportske spretnosti. 

Plodnost treba poznavati i čuvati. Neplod¬ 
nost je po svakoj medicinskoj klasifikaciji teška 
i ozbiljna bolest. 

Psihološko-duhovna mogućnost prave 
roditeljske ljubavi je najznačajnija 
psiholosko-duhovna sposobnost 

Najznačajnija čovjekova psihološka i duhovna 
sposobnost je sposobnost nekoga voliti pra¬ 
vom, neopozivom i bezuvjetnom roditeljskom 
ljubavlju. Sposobnost prave roditeljske ljubavi 
je značajnija od visoke inteligencije, pjesničke i 
druge umjetničke nadarenosti, bilo kojeg dru¬ 
gog znanja sposobnosti i razumijevanja. 

Prava roditeljska ljubav je moguća svakome 
tko je duševno zdrav. Na pravu roditeljsku lju¬ 
bav su pozvani svi, bili biološki roditelji ili ne. 

Ona se treba i može razvijati već od dje¬ 
tinjstva. 

Duhovna zvanja u Katoličkoj Crkvi 

Redovnice, redovnici, svećenici i druge Bogu 
posvećene osobe u Katoličkoj Crkvi pozvani su 
također na pravu roditeljsku ljubav. Oni iz lju- 

bavi prema Bogu i Crkvi odlučuju da će ljubav, 
koju bi u obitelji pružali vlastitoj djeci i 
bračnom drugu, pružati drugim ljudima po¬ 
trebnim takve ljubavi. Zato se s pravom redov¬ 
nice nazivaju sestrom ili majkom, a redovnici, 
svećenici i biskupi bratom ili ocem. 

Seksualni odnosi i voditeljstvo 

Nepošteno je i nepravedno, a protiv svake lju¬ 
bavi i dobrote, kad se netko izvrgava mogućno¬ 
sti da postane bilo otac bilo majka, ako svom 
možebitnom djetetu nije osigurao pravu i traj¬ 
nu očinsku i majčinsku ljubav. Kod svakog sek¬ 
sualnog odnosa postoji, makar i minimalna, 
mogućnost da partneri postanu roditelji zajed¬ 
ničkog djeteta. Bilo koje mjere za izbjegavanje 
začeća mogu zakazati, tako da kod svakog sek¬ 
sualnog odnosa uvijek postoji makar i mala 
mogućnost začeća novog djeteta. 

Prava roditeljska ljubav i odnosi 
među seksualnim partnerima 

Mogući roditelji novog djeteta, ako žele biti 
pošteni i pravedni, trebaju prije upuštanja u 


12 



seksualne odnose ostvariti odgovarajuće me¬ 
đusobne odnose, koji će biti temelj njihove za¬ 
jedničke brige i ljubavi prema njihovoj 
možebitnoj zajedničkoj djeci. Svako upuštanje 
u seksualne odnose izvan i bez međusobne, 
slobodno i osobno odabrane, nježne, trajne, 
radosne, angažirane, pune poštovanja prema 
sebi i drugome, neopozive, bezuvjetne, ozbil¬ 
jne i zrele ljubavi između mogućih roditelja 
novog djeteta je nepošteno i nepravedno. 

Opisane odnose među možebitnim roditel¬ 
jima zajedničke djece, mi zovemo bračnim od¬ 
nosima. Ti odnosi se ne tiču samo bračnih 
partnera i njihove djece, nego se tiču i njihovih 
roditelja i drugih rođaka, čija obitelj se povezu¬ 
je s novim članom i koji će biti djedovi, bake i 
drugi rođaci nove djece. Svečano objavljivanje 
uspostave bračnih odnosa povezano s sveča¬ 
nim obećanjem doživotne bračne ljubavi je 
vjenčanje. 


Vjernost budućem bračnom drugu i 
vjernost u braku 

Krepost čistoće, kako se na katoličkom crkve¬ 
nom jeziku naziva ispravno i pošteno pona- 


13 



šanje na području seksualnosti, roditeljstva i 
plodnosti, traži prije braka uzdržavanje od sva¬ 
kih seksualnih odnosa ili doživljaja s drugom 
osobom ili sa samim sobom. 

Tokom braka, ta krepost ili vrlina traži i 
upućuje na vjernost bračnom partneru. Ta kre¬ 
post također traži da se i u braku pristupa sek¬ 
sualnim odnosima u okviru međusobnog 
poštovanja i zrele ljubavi, pa se seksualni od¬ 
nos niti traži niti odbija iz grubog egoizma ili 
na ponižavajući način. 

Krepost čistoće dakako isključuje upotrebu 
kontracepcije i sterilizacije to jest izazivanja 
privremene ili trajne neplodnosti (teške bole¬ 
sti po svakoj medicinskoj klasifikaciji). Tako¬ 
đer isključuje i svako prekidanje života 
nerođenog djeteta bilo putem t.zv. hormonal- 
ne kontracepcije ili spirale u prvim danima dje¬ 
tetovog života, bilo kasnije kirurškim ili kojim 
drugim načinom pobačaja. 


Krepost čistoće moguća je svakome 
tko ju zaista želi ostvarivati 

Jedan dio ljudi, tvrdi, da i uz najbolju volju i 
pokušaje ne uspijevaju ostvarivati krepost čis- 

toće, nego se uvijek iznova vraćaju u promi¬ 
skuitetno ponašanje. Oni tvrde da zaista 
nemogu živjeti pošteno i lijepo na tom po¬ 
dručju života. Jest, dio ljudi, takvi kakvi su tada 
kao osobe, zaista nemogu, dok se ne promije¬ 
ne ostvarivati krepost čistoće. 

Kao što debeo čovjek, dok dovoljno ne 
smršavi, nemože vršcima prstiju dodirnuti pod 
bez savijanja koljena, tako i jedan dio ljudi dok 
se ne promijene na bolje kao osobe nemogu 
ostvarivati krepost čistoće. 

Međutim, debeo čovjek, ako zaista želi, mo¬ 
že tokom nekog vremena toliko smršaviti, da 
će bez nekog napora, dotaknuti pod bez savi¬ 
janja koljena. Slično tako i osoba koja u jed¬ 
nom periodu svog života nemože ostvarivati 
krepost čistoće, ako se promijeni u odgovara¬ 
jućem smjeru, bez posebnog napora će nakon 
pozitivne promjene ostvarivati krepost čistoće. 


Neki ljudi bez posebnog napora 
ostvaruju krepost čistoće 

Ljudi za koje je karakteristična dobronamjer¬ 
nost, marljivost, strpljivost, darežljivost, umje¬ 
renost u jelu i piću, poštovanje prema sebi i 

drugima, veselje što je drugima dobro i prava 
roditeljska ljubav, bez posebnih napora ostva¬ 
ruju krepost čistoće. 

Ljudi za koje je karakteristična zloba, lije¬ 
nost, neiskrenost, govorenje istinitih i neistini¬ 
tih loših stvari o drugima, nepoštovanje prema 
svemu i svakomu, zavist, nestrpljivost i srdžba, 
svadljivost, škrtost, proždrljivost i pijanstvo, ri¬ 
jetko ili nikako ne ostvaruju krepost čistoće i 
dok su takvi i ukoliko su takvi ne mogu ju 
ostvarivati ili imaju velike poteškoće u ostvari¬ 
vanju. 

Takvi ljudi, ako zaista žele ostvarivati kre¬ 
post čistoće, trebaju ozbiljno nastojati razvijati 
prethodno navedene pozitivne osobine. Tru¬ 
diti se i vježbati u prepoznavanju svih ljudi, po¬ 
sebno onih s kojima provode vrijeme, članova 
obitelji i drugih, kao ljudi vrijednih poštovan¬ 
ja, pažnje, uslužnosti, dobrote i ljubavi. Po¬ 
trebno je vježbanje u pravednosti i poštenju 
prema svima, pa i mogućoj vlastitoj djeci i 
budućem ili sadašnjem bračnom partneru. 

Koliko će stvarno napredovati u nastojanju 
da budu stvarno bolji ljudi, toliko će manje 
poteškoća imati u ostvarivanju kreposti čistoće. 

Katolici imaju molitvu i 
sakramente kao sredstvo napretka 

Dosad napisano namijenjeno je svim ljudima, 
koji sebi i drugima žele dobro. Ljudima, koji 
prihvaćaju dar katoličke vjere, stoji na raspola¬ 
ganju prava molitva, koja uvijek pomaže. Iskre¬ 
na molitva, promišljanje katoličkih stavova i 
vrednota, upoznavanje sa stvarnim sadržajima 
katoličke vjere i stvarnim razlozima za etičke 
stavove mnogo će pomoći u ostvarivanji i živ¬ 
ljenju svake kreposti, pa i kreposti čistoće. 


Neke napomene o odgoju djece i 
omladine za krepost čistoće 

Moguć je uspješan odgoj djece i omladine za 
sve pozitivne osobine i vrline. Moguće je odgo¬ 
jem pomoći djeci i omladini da usvoje ured¬ 
nost, pristojnost, marlljivost, poštivanje tuđeg 
vlasništva, trijeznost, miroljubivost, odsutnost 
drogiranja, a dakako i krepost čistoće. Da je to 
zaista tako, potvrđuje znatan dio djece i omla¬ 
dine, koji mimo, bez konflikata, kako rastu, 
tako i usvajaju navedene i druge vrline, primje¬ 
reno svojoj dobi. 

Neuspjesi u odgoju su uvijek prisutni 

Međutim, i uz stalno, inteligentno i ustrajno 
zalaganje roditelja i drugih odgojitelja da po¬ 
mognu djeci i omladini da usvoje različite vrli¬ 
ne, jedan dio djece i omladine odbija i ne 
prihvaća pozitivne odgojne utjecaje. Oni su 
ipak neuredni, nepristojni, lijeni, kradu, opija¬ 
ju se, drogiraju se, ponašaju se promiskuitet¬ 
no, svađe se, tuku i slično. 

Neminovno je da će se i dobri odgojitelji 
susretati sa odbijanjem pozitivnih odgojnih ut¬ 
jecaja od dijela odgajanika. 

Negativno ponašanje nije neminovno 

Važno je imati na pameti da kod nijednog poje¬ 
dinog djeteta ili omladinca / omladinke nega¬ 
tivno ponašanje nije neminovno. Negativno 
ponašanje je rezultat odluka odgajanika, koji 
umjesto pozitivnih prihvaća negativne utjecaje. 

Također niti jedno negativno ponašanje 
nije ireverzibilno. Svatko, tko se negativno po¬ 
naša, može se svojim drukčijim odlukama pro¬ 
mijeniti na bolje. 

Toga su svjesni dobri odgojitelji i oni ne odu¬ 
staju od odgojnog rada i ne dižu ruke od nikoga. 

Neki proglašavaju promiskuitetno 
ponašanje neminovnim, 
ireverzibilnim, prihvatljivim i 
normalnim 

Nismo još naišli da se neurednost, nepristoj¬ 
nost, krađa, vrijeđanje, lijenost, opijanje, dro- 
giranje ili koje drugo negativno ponašanje 
proglašava neminovnim, ireverzibilnim, prih¬ 
vatljivim ili normalnim. Međutim stalno naila¬ 
zimo u hrvatskoj javnosti, a i u javnosti drugih 
zemalja, da se promiskuitetno ponašanje, to 
jest ponašanje suprotno kreposti čistoće, kod 
djece i omladine izričito ili implicite progla¬ 
šava neminovnim, ireverzibilnim, prihvatljivim 
i normalnim. Iz takvog nepedagoškog i ne¬ 
stručnog pristupa ponašanju dijela djece i om¬ 
ladine na području spolnosti i plodnosti, 
slijede štetni i neljudski programi tako zvanog 
spolnog i drugog odgoja. Takvi programi ne 
pokušavaju mlade usmjeriti na pozitivno po¬ 
našanje, nego ih svojim stavovima i metodama 
tako zvanog spolnog odgoja utvrđuju u nega¬ 
tivnom ponašanju. 

Djecu i omladinu treba odgajati za 
pravu roditeljsku ljubav 

Djeca veći i u predškolskoj dobi i prije puber¬ 
teta vrlo dobro prepoznaju i pozitivno doživ¬ 
ljavaju pravu roditeljsku ljubav. Prepoznaju i 
negativno doživljavaju manjak takve ljubavi. 
Upoznavanje djece i omladine sa karakteristi¬ 
kama prave roditeljske ljubavi pomaže im da u 
sebi prepoznaju i razvijaju elemente takve lju¬ 
bavi i primjenjuju ih na mladu braću i druge 
manje i slabije. Na taj način oni se pripremaju 
da kasnije budu uspješni roditelji. Razvijanje 
elemenata roditeljske ljubavi je temelj i kon¬ 
tekst pozitivnog ponašanja na području spol¬ 
nosti i plodnosti. Djeca i omladina koji imaju 
pozitivne stavove o tome kakvi roditelji žele i pla¬ 
niraju biti kad odrastu, ponašaju se pozitivno na 
području spolnosti. Odgoj za pravu roditeljsku 
ljubav je i pozitivan i uspješan spolni odgoj. 

I iz obitelji u kojima su djeca zlostavljana 
znadu izaći dobri roditelji. Poznati su slučajevi 
djece, koju su roditelji na grubi način tukli, a 
dijete se zaklelo da svoju djecu neće nikada 
tući, a toga su se kao odrasli i držali. 

Predgovor 


R ado sam prihvatio poziv da predstavim 
knjigu Njegove Uzoritosti gospodina kar¬ 
dinala Jorge Arturo Medina Esteveza Acerca 
de la castidad, koja se sada pojavljuje i na 
hrvatskom jeziku pod naslovom Krepost 
čistoće, a govori o vrijednosti čistoće kao kre¬ 
posti koja je prijeko potrebna svakom 
kršćaninu, zapravo svakom čovjeku. Uvjeren 
sam da će ova razmišljanja o vrijednoti umje¬ 
renosti, djevičanstva, celibata i ljudske sek¬ 
sualnosti biti obogaćenje, ne samo za 
katoličke vjernike, nego i za sve one koji 
proučavaju ovu materiju pod različitim vido¬ 
vima u okviru hrvatske kulture. Ne treba za¬ 
boraviti da je ovo djelo nastalo kao pastirska 
poslanica jednog zauzetog biskupa, a potom 
kardinala, koji je dugo godina bio profesor 
moralne teologije, čovjeka koji je s velikom 
ljubavlju želio unijeti u srca i savjest mladih 
ljudi temeljna kršćanska etička načela. 

Stoga je ovo djelo pouzdani smjerokaz, 
utemeljen kako na biblijskim izvorima i moral¬ 
noj teologiji Katoličke crkve, tako i na velikom 
životnom iskustvu. 

Kao Apostolski nuncij u Hrvatskoj ne mogu 
a da ne čestitam promicateljima ovog izda¬ 
vačkog pothvata koji pomaže izgradnji kršćan¬ 
skog puka i širenju nauka Njegove Svetosti 
Ivana Pavla II. o kršćanskom moralu i napose u 
odnosu na spolnost, brak i posvećeni život. 

U tom smislu zahvaljujem i čestitam 
»Obiteljskom centru« koji i ovim djelom 
nastavlja svoj zauzeti rad na promicanju 
katoličke bračne i obiteljske etike, psiholo¬ 
gije, sociologije. Hvala Vam što i na ovaj 
način vršite volonterski apostolat, vrijedni 
i poželjni apostolat katoličkog laikata, koji 
promiče katolički moral i kršćanske vrijed¬ 
nosti na dobrobit hrvatskog naroda. 

Ovaj prikaz o vrijednosti čistoće trebao 
bi poslužiti svima onima koji rade s mladi¬ 
ma da im što bolje predoče kršćansko gle¬ 
danje na ljudsku spolnost, na pozitivne i 
negativne konotacije koje su uz to vezane. 
Kako živimo u razdoblju snažnih negativ- 

nih utjecaja, u vremenu permisivnosti i ni¬ 
jekanju kršćanskih načela, seksualnog, 
bračnog i obiteljskog morala, a u isto vrije¬ 
me i u nasrtaju negativnih pojava, kao što 
su bolesti AIDS-a, promiskuiteta, homo¬ 
seksualnosti, seksualne revolucije i sek¬ 
sualne slobode, navlastito u predbračnim 
odnosima, ova knjiga je zaista vrijedan pri¬ 
log da se u krijepe kršćanska načela. Napo¬ 
se će mnogima dobro doći stranice u 
kojima je autor razradio biblijske temelje i 
poruke. 

Drago mi je da za hrvatske čitatelje mogu 
istaknuti da je kardinal Medina tijekom mnogo 
godina bio profesor moralne teologije i filozo¬ 
fije na Katoličkom sveučilištu u Santiago de 
Chile. U tom se gradu i rodio 1926. Pa i nakon 
što je postao pomoćni biskup nastavio je pre¬ 
davati na sveučilištu, te zadržao blisku poveza¬ 
nost sa mladim studentima, što je posebna 
odlika koja je obilježila njegov život i njegovu 
biskupsku službu. U tom je smislu značajno 
istaknuti da je kardinal Medina Estevez i u vre¬ 
menu nakon što ga je Sveta Stolica pozvala u 
Rim 1996. kao prefekta Kongregacije za Bogo- 

štovlje i disciplinu sakramenata, nastavio poka¬ 
zivati posebnu skrb za mlade kroz kateheze i 
propovijedanje zdrave katoličke nauke, kao 
što to potvrđuje ova knjiga koju sada predstav¬ 
ljamo hrvatskom čitateljstvu. 

U vrijeme moje službe u Državnom Taj¬ 
ništvu Vatikana kao odgovornog za odsjek La¬ 
tinske Amerike, imao sam priliku upoznati i 
često susretati autora ove knjige. S njim sam di¬ 
jelio strepnje i čežnje za Crkvu u latin- 
sko-američkom svijetu. Od brojnih akcija u 
kojima smo zajednički zauzeto sudjelovali, 
želim spomenuti nezaboravni pastoralni po¬ 
hod Njegove Svetosti Ivana Pavla II. Čileu 
1987. i konferenciju latinsko-američkih bisku¬ 
pa (CELAM) koju je otvorio Sveti Otac 12. listo¬ 
pada 1992., prigodom 500. obljetnice otkrića 
Amerike. To su dva svijetla primjera apostolske 
zauzetosti i predanosti u službi kardinala Medi¬ 
ne, koji, iako je dosegnuo časnu starost umi¬ 
rovljenja, ne prestaje davati sve najbolje od 
sebe, služeći Evanđelju, Crkvi i Svetom Ocu. 

Želio bih da ova knjiga bude od velike kori¬ 
sti svima koji rade u odgoju mladih, koji su za¬ 
uzeti za promicanje katoličkih načela u 

bračnom i obiteljskom životu, svima koji su se 
opredijelili da »radi Kraljevstva Božjega« slije¬ 
de život u djevičanstvu i celibatu, koji u visokoj 
cijeni drže krepost čistoće. Jer to su kršćanske i 
ljudske vrijednosti koje mogu spasiti naše 
društvo i biti od značajne pomoći u izgradnji 
novog svijeta u pravdi, ljubavi, bratskim odno¬ 
sima i željenom progresu. To je vrijedan pri¬ 
nos kulturi života, nasuprot kulturi smrti, 
prinos ostvarenju stvarne ljubavi a ne opasne 
konzumističke seksualnosti. 

Još jednom želim izreći iskrenu zahvalnost 
prevodiocima, priređivačima i izdavačima 
ovog djela na hrvatskom jeziku. Neka dobri 
Bog, po zagovoru Presvete Djevice, učini da 
ova vrijedna knjiga o kreposti čistoće donese 
vidne plodove, napose među mladim hrvat¬ 
skim katoličkim naraštajem. 

+Mons. Francisco-Javier Lozano 

... Svake su osude vrijedni maioduSnici i sumnjifavci medu katolicima. 
Kažu, svijet je već potpuno poganski, ne isplati se više dirati u to. A zar je u doba 
Kristovo svijet drukčije izgledao? Zar se nisu i onda posvuda dizali hramovi Ve¬ 
nere, u kojima se žrtvovala čistoća, zdravlje i duše sotoni? Zar je filozofija tada¬ 
njeg vremena bila za trunak bolja od današnje? Zar nije i onda program 
ogromne većine čovječanstva bio »panent cl circenses«, kruha i igara, ako ne u 
kinima, a ono pod otvorenim nebom? Zar nije i onda vladao brak »civilni« i 
mnogoženstvo? Zar nije i onda evala diktatura careva i njihovih pomoćnika? Zar 
nisu i onda iza sv akog ugla virili doušnici, da optuže i onda isprate svoje žrtve na 
stratište? Nihil dakle novi sub sole, kako kaže mudrac u Svetom Pismu, nego je 
svijet omlitavio i zaboravio, da snaga milosti Božje nije ni za trunak smanjena 
danas nakon dvije hiljade godina kršćanstva. Ako se nade danas dovoljan broj 
žena kao što je bila Apija i tolike druge, koje spominje sveti Pavao u svojim po¬ 
slanicama, ako se velim danas nade dovoljan broj žena mentaliteta prvih 
kršćanki, nema ni najmanje sumnje, kako će svijet izgledati za kratko vrijeme. 

Ja sam i uvjeren, da će i danas nicati Samaritanke i Magdalene, to jest, 
žene, koje, digavši se iz žalosnog stanja grijeha, postaju najrevniji apostoli Kri¬ 
stovi i nadvisi! će katkada u ljubavi prema Kristu i mnoge čiste duše, jer će bolje 
znati cijeniti, što znači iz blata i pakla u kom su do tada živjele, prijeći u puninu 
mira Kristova po sakramentu pokore, i postati, da se poslužim riječima Psalmi- 
ste »bijelijim od snijega« djelovanjem milosti Kristove. 

Zanimljivo je, kako je sotona dobro uočio silno važnu ulogu žene, te ju 
pod parolom lažne emancipacije rabi za svoje svrhe kao nikada do sada u povi¬ 
jesti čovječan sna. Nije li to dovoljan mig za sve plemenite žene i djevojke našeg 
naroda, koje nisu prodale svog ponosa i svoje časti, da sve svoje sile ulože za 
proširenje kraljevstva Kristova, onoga Krista, koji je ženu digao natrag iz po¬ 
niženja u koje ju je bacio istočni grijeh, digao tako visoko, da eto jedna predstav¬ 
nica ženskog svijeta nadvisuje svojim dostojanstvom i najviše i najčišće duhove 
nebeske, Djevica Marija? 

Iz pisma kardinala Slepinca 

Ustanovi Suradnica Krista Kralja u Zagrebu , dne 25IV. 1955-godine. 

U pismu, koje bi kardinal Stcpinac napisao zajednici posvećenih muškaraca, on 
bi u istom kontekstu nabrajao i spominjao muškarce. 

1. Uvod 


C ijeli niz aktualnih činjenica i okolnosti po¬ 
taknuo me da se kao katehet obratim vjer¬ 
nicima svoje biskupije poslanicom o kreposti 
čistoće. 

Trenutno stanje stvari čini objavljivanje 
ovog teksta osobito hitnim. Objavljujem ga kao 
biskup Valparaisa tj. kao čuvar kršćanskog mo¬ 
rala i vjere meni povjerena stada. Tako ispu¬ 
njam svoju svetu obvezu naviještanja 
Evanđelja u zajednici sa sv. Ocem i braćom u 
biskupskoj službi. 

Na početku navest ću činjenice i okolnosti 
koje zahtijevaju zauzimanje stava u vezi s ovom 
temom. 


a) Okolina obilježena erotikom 

Ne treba biti osobito oštrouman kako bi se 
spoznalo da je erotika uzela maha u našem 
društvu, i to osobito u urbanim sredinama. 

Pornografske knjige, časopisi i video filmo¬ 
vi slobodno se prodaju i raspačavaju; moralna 
čistoća i bračna vjernost često se izruguju u fil¬ 
movima, televizijskim serijama i pjesmama; sve 
je više legalizirane prostitucije, ona se nudi u 
standardiziranim oblicima u kućama opskrb¬ 
ljenima koje čime a čiji rad reguliraju tijela lo¬ 
kalne vlasti. 

Bez imalo suzdržavanja, mnogi u javnosti 
pokazuju međusobnu osjećajnu naklonost; 
kondomi se javno prodaju u ljekarnama i trgo¬ 
vačkim središtima. 

Spolni odnos odvaja se od braka; bez stida 
se koriste naturalistički izrazi; odjeća i pona¬ 
šanje ni u koliko ne pomažu čistoću. Seksual¬ 
nom vladanju nedostaje moralno uporište; 
skandalozni oblici ponašanja društveno rele¬ 
vantnih osoba masovno se publiciraju; društvo 
tolerantno prelazi preko neprihvatljiva pona¬ 
šanja. 

Sve su to jasni simptomi velike moralne kri¬ 
ze koja ne zahvaća samo područje seksualnosti 
nego ga daleko nadilazi i mnogo je više od 
»kulturološke revolucije«, kako se tvrdi. 

Tu je moralni krizu tematizirao papa Ivan 
Pavao II. u nedavno objavljenoj enciklici Veri- 

tatis Splendor u kojoj sv. Otac zastupa posto¬ 
janje objektivnog morala. 

To stanje možemo opisati kao negativnu 
kulturnu revoluciju u čijim je korijenima mo¬ 
ralna kriza. 

Htio bih dodati karakterističnu činjenicu: 
riječ »čistoća« gotovo je potpuno nestala iz su¬ 
vremenog rječnika. Više se ne govori o krepo¬ 
sti čistoće a moj je dojam da se ta tema malo 
kad izričito obraduje u propovijedima. 


b) Nedostatak poštovanja prema 
čistoći u kršćanskim krugovima 

Ovo nije mjesto na kojem ćemo iscrpno obra¬ 
diti sva relevantna istraživanja vezana uz ovu 
temu ali sa sigurnošću možemo ustvrditi kako 
među kršćanima i ljudima koji sebe zovu kato¬ 
licima, postoji pomutnja kad je riječ o ovoj 
temi. 

U određenim krugovima znatan dio mladih 
drži da na predbračni spolni odnos imaju pra¬ 
vo pod uvjetom da se on »događa iz ljubavi«; 
pri tom predbračnu seksualnu aktivnost doživ¬ 
ljavaju kao sredstvo za »stjecanje iskustva«. 

Izvanbračna partnerstva sve se više prih¬ 
vaćaju i legitimiraju pa djeca stječu dojam da 
su takve veze jednako pravovaljane i respekta- 
bilne kao sam brak. 

Iza propitivanja svećeničkog celibata ili ne¬ 
razumijevanja njegova značenja nesumnjivo 
stoji podcjenjivanje vrijednosti čistoće, koja se, 
kao potpuno uzdržavanje, događa iz ljubavi 
prema carstvu nebeskom. 

Permisivnost je posljedica društva koje drži 
da je u pitanjima morala »neutralno« i stoga ne 
pruža jasna uporišta i ciljeve za vrednovanje 
ponašanja; postoji tendencija da se većinsko 
ponašanje automatski prihvati kao respektabil- 
no i prihvatljivo. 

Ovdje je na djelu pluralizam koji se ne 
shvaća samo kao potvrda različitosti nego i kao 
prepreka za donošenje moralnih prosudbi. Ta¬ 
ko se zabranjuje i tvrdnja da postoji »jedna« 
istina a ne »moja« i »tvoja« istina. 

Čak i rječnik kojim se koriste kršćani kraj¬ 
nje je indikativan. Primjerice govori se o »paru« 
a taj dvoznačni pojam služi tomu da se moral¬ 
no neprihvatljivim situacijama podari privid le¬ 
gitimnosti. Dvoje ljudi koji žive kao da su u 

braku a pritom nisu vjenčani, postaju tako 
»par« i predstavljaju se kao »par koji je dugo za¬ 
jedno«. Iako se taj pojam odnosi na pravovalja¬ 
no vjenčane supružnike, dvoje mladih ljudi 
koji se namjeravaju vjenčati a već su stupili u 
spolne odnose nazivaju se također »parom«. 
Ide se tako daleko da se pojam rabi i za homo¬ 
seksualce koji žive zajedno. 

Danas se koristi i dvoznačan pojam »par¬ 
tner«. Misli se na ljude koji žive kao da su u bra¬ 
ku ali nisu vjenčani — dakle posrijedi je 
moralno neprihvatljiva situacija. 

Karakteristično je međutim da u određe¬ 
nim kršćanskim krugovima postoji strah da se 
krivo seksualno ponašanje označi kao »grijeh«. 
Radije se govori o »zabludi«, o »slabosti«, o 
»zbunjenosti«. Sve su to riječi koje izbjegavaju 
izričito upućivanje na Boga, koji bi trebao 
upravljati ljudskim djelovanjem. 

Strašno je što se riječi razvrat i preljub opi¬ 
suju kao »čin ljubavi« kao da grijeh može biti 
ljubav! 

c) AIDS 


Svjetska je javnost s pravom zabrinuta zbog po¬ 
jave ove epidemije koja se očito nezaustavljivo 
širi jer sve do danas za nju nije nađen lijek. 

Tema AIDS-a usko je povezana sa čisto¬ 
ćom. Prije svega zato jer se zaraza najčešće pre¬ 
nosi seksualnim odnosom. Velik udio pri tom 
imaju homoseksualni kontakti ali ima sve više 
slučajeva u kojiima se zaraza prenosi hetero¬ 
seksualnim odnosom. Znatno je manje zaraza 
među supružnicima koji se čvrsto drže bračne 
vjernosti. 

Kad analiziramo podatke koji su nam danas 
na raspolaganju možemo zaključiti da su 
bračna vjernost i čistoća najučinkovitije pre¬ 
preke protiv širenja AIDS-a. 

Treba reći i da širenju AIDS-a najviše prido¬ 
nosi neuredan, nečist i prije svega istospolni 
seksualni život. 

S bolom moramo konstatirati da se borba 
protiv AIDS-a usredotočuje prije svega na pod¬ 
jelu i uporabu kondoma, čime se propagira »si¬ 
guran seks«. Pritom se ni u najmanjoj mjeri ne 
ulazi u moralnu procjenu spolnog odnosa niti 

se ukazuje na nemali postotak slučajeva u koji¬ 
ma ti potpuno mehanički elementi zakazuju pa 
se ljudi dovode u zabludu. 

U permisivnom društvu smatra se da se 
»odgoj« sastoji od izbjegavanja rizika a nitko se 
ne pita o načinu izbjegavanja rizika niti o mo¬ 
ralnosti sredstava koja se koriste. Čovjek bi po¬ 
mislio kako je »siguran seks« najvažniji kriterij 
a riječ je u ovom slučaju o istoznačnici s poj¬ 
mom »siguran grijeh«. 

Sve dok ne počnemo inzistirati na važnosti 
čista načina života pri suzbijanju AIDS-a, ta se 
pošast neće moći ispravno procijeniti. 


d) Rastava braka 

Sigurno bismo stvari grubo pojednostavili kad 
bismo ustvrdili da je neuspjeh bračne zajedni¬ 
ce nešto što uvijek i isključivo možemo svesti 
na nekorektno seksualno ponašanje jednog od 
supružnika. S druge strane, zbog očita nepoz¬ 
navanja zbilje, moglo bi se tvrditi da ponašanje 
koje je suprotno čistoći neznatno utječe ili 
uopće ne utječe na propast braka. 

Propast bračne zajednice obično je rezultat 
više čimbenika no važnu ulogu pripisujem ne¬ 
dostatku seksualnog samosvladavanja. Postoje 
neuredni seksualni predbračni oblici pona¬ 
šanja koji izrazito negativno utječu na suživot u 
braku ako se za njih ne učine djela pokore, a 
osobito ako se i dalje nastavlja nezrelo i egois¬ 
tično ponašanje. Ono se opisuje kao »bećar- 
sko« umjesto da se smatra uvredom Boga a i 
ljudske prirode. 

Kad se među supružnicima dogodi slom 
koji se više ne može zaliječiti, otvara se novo 
područje za čistoću: vjernost prema partneru 
od kojeg smo razdvojeni, a koji možda nosi 
znatan dio odgovornosti za ono što se dogodi¬ 
lo. To je izraz duhovnosti koju teško mogu ra¬ 
zumjeti oni koji u braku vide samo ugovor o 
suživotu dok, kako se kaže, »ljubav traje«. 

e) »Odgoj za ispravan odnos 
prema seksualnosti« 

Ova tema je na dnevnom redu otkad je Mini¬ 
starstvo odgoja i obrazovanja o njoj izdalo dvi¬ 
je publikacije. U dokumentima se navodno 

težilo tomu da se nađe »najmanji zajednički na¬ 
zivnik«, ali vrijednost ponuđena sadržaja ne 
smatramo prikladnim za stjecanje orijentacije 
upravo zato jer ga je njihov »pluralizam« spri¬ 
ječio da za ishodište uzme objektivni moral. 

Prvi dokument govori o »seksualnom odgo¬ 
ju«, dakle o dvoznačnom izrazu, koji je u dru¬ 
gom izdanju zamijenjen pojmom »odgoj koji 
se tiče seksualnosti«, što zasigurno bolje zvuči. 
Pa ipak se ni u prvom ni u drugom izdanju ne 
spominje čistoća u kontekstu seksualnosti i 
spolnosti kao ponašanje koje se pristoji zrelom 
muškarcu i zreloj ženi. 

Bez osnova jedne ispravne antropologije 
odgoj nije moguć. Kad se ne zna što je čovjek, 
što mu je cilj i smisao života i djelovanja, ne 
može se izgraditi projekt odgoja. 

Jedna istinska ljudska antropologija ne po¬ 
čiva isključivo na sociološkim statistikama ili 
psihološkim zapažanjima nego mora bezuvjet¬ 
no uključiti i odgoj u seksualnom području, 
koji naravno ovisi o cjelokupnoj čovjekovoj sli¬ 
ci, njegovoj prirodi, cilju i djelovanju. 

Drugi tekst je važan prije svega zato jer obi¬ 
telji i svakoj odgojnoj ustanovi priznaje auto- 

nomno pravo da odredi programske sadržaje 
odgoja na tom području. U cjelovitu odgoju 
važno mjesto zasigurno zauzima odgoj za 
čistoću. 

J) Godina obitelji 

Ujedinjeni narodi i Katolička Crkva proglasili 
su 1994. »godinom obitelji«. Tijekom te godine 
Crkva poduzima velike napore kako bi ojačala 
kršćansku obitelj i kako bi svaki dom postao 
ono što treba biti prema Božjem planu punom 
ljubavi, izvorom istinske ljudske savršenosti. 

Dio tih napora Crkve zacijelo će biti po¬ 
svećen podukama o braku, o podrijetlu i osno¬ 
vama obitelji, o pripremama za brak, o 
ispunjenu životu u obiteljskoj zajednici, o obi¬ 
telji kao glavnom čimbeniku odgoja djece, o 
religioznoj prirodi obiteljske zbilje, o obitelj¬ 
skim krizama itd. 

Čistoća je izuzetno važan čimbenik u živo¬ 
tu obitelji. Priprema za brak mora biti čista, 
međusobna ljubav supružnika mora biti čista a 
djeca moraju u obiteljskom okružju imati pret¬ 
postavke za odgoj u čistoći. 

Ne želim nipošto tvrditi da je čistoća jedina 
strukturna sastavnica kršćanske obitelji. Ipak 
treba inzistirati na tome da je uz ostale sastav¬ 
nice upravo ona jedan od njezinih nosivih stu¬ 
pova. Ostale sastavnice čine se bez nje 
nepotpunima i oslabljenima. Bez nje nedosta¬ 
je im organska ljepota, vanjska i unutrašnja 
harmonija osoba koje čine obiteljsku zajedni¬ 
cu. 

Ozračje čistoće u jednoj obitelji dolazi do 
izražaja u dostojanstvu njezinih članova i 
nužna je pretpostavka za osjećaj Božje prisut¬ 
nosti u toj osnovnoj zajednici »kućne Crkve«. 
Obitelj je prikladno okružje za cjelovit odgoj 
djece koji nesumnjivo mora sadržavati i odgoj 
za čistoću. 

Dosadašnja razmatranja ukazuju na cijeli 
niz činjenica i situacija koji razmatranje o čis¬ 
toći ne čine samo primjerenim nego dapače 
nužnim. Problemi na koje ukazuju navedene 
činjenice neće se moči adekvatno riješiti ako se 
ne poduzmu napori za cjelovit odgoj čovjeka. 
A on uključuje odgoj koji dovodi do toga da se 
nauči i cijeni ponašanje u skladu sa čistoćom. 

2. Adresati 


K ako se i pristoji dokumentu koji piše pastir 
Crkve u službi biskupa, on je prvenstveno 
namijenjen katoličkim vjernicima koji pripada¬ 
ju mjesnoj Crkvi koju mu je na čuvanje povje¬ 
rio sv. otac. 

Obraćam se prvenstveno službenicima 
Crkve, svećenicima, đakonima i katehetama a i 
očevima obitelji, mladima i medijima. 

Nekatolički kršćani mogu u ovom doku¬ 
mentu vidjeti izraz zajedničke vjere koja počiva 
na Sv. pismu, čak i onda kad se ne slažu s 
našom procjenom Crkvenog nauka. 

Onaj tko s nama ne dijeli kršćansku vjeru 
može u dokumentu pročitati stav Katoličke 
Crkve u vezi s ovom temom. Tako će moči cije¬ 
niti taj stav koji se često prikazuje djelomično, 
nepotpuno ili iskrivljeno pa suviše lako dolazi 
do nesporazuma ili tumačenja koja počivaju na 
nedostatnim informacijama. 

Vrlina čistoće treba zanimati sve kršćane jer 
se radi o stavu koji pridonosi ispravnu formi- 

ranju svakog pojedinca koji ozbiljno teži tomu 
da postane Kristovim sljedbenikom i čovjekom 
prema Božjoj volji. Ta vrlina nije ograničena na 
određenu dob ili bračno stanje, ona zahvaća 
sve sfere života i vrijedi jednako za muškarce i 
žene. Ipak čistoća ima vrlo važnu ulogu osobi¬ 
to u mladosti. S jedne strane jer u toj dobi spol¬ 
ni nagon silovito izbija a s druge jer je mladost 
dio života u kojem osobu odgajamo za praktici- 
ranje svih kreposti a time i čistoće. 

Molim dakle sve one koji ovaj dokument 
čitaju da prije svega misle na sebe kako bi sebi 
objasnili vlastita shvaćanja i moralne pretpo¬ 
stavke vlastita ponašanja. Jadnako tako moči će 
potom radosno krenuti putem čistoće i svlada¬ 
vanja svih nagnuća koja joj proturječe. 

Pogled koji smo usmjerili na sebe ne treba 
nas priječiti da uočavamo i svijet oko sebe kako 
bismo ga prosuđivali kršćanskom mjerom. Ni¬ 
je naime dovoljno služiti se samo kriterijem 
statističkih dokaza i postotaka. 

Budući da svi živimo u određenom 
okružju, određenoj kulturi i društvu, svi ima¬ 
mo neotuđivu obvezu da uspoređujemo stvar¬ 
nost s istinom a onda, oslonjeni na nju, 
donosimo moralne sudove. 

Upozoriti i dokazati da je nešto loše i to iz¬ 
govoriti nije farizejstvo nego čin ljubavi prema 
bližnjemu. Farizejstvo bi bilo kad bismo prs¬ 
tom upirali na druge a pritom zaboravili da 
smo sami slabi i grešni. Bio bi znak nedostatka 
ljubavi prema bližnjemu kad bismo šutke pre¬ 
lazili preko onoga što proturječi moralu. 

Kršćanin koji je suočen s tuđim grijesima 
ne treba se zbog toga prepuštati osjećaju 
mržnje i prezira prema onomu koji griješi. Tre¬ 
bao bi osjetiti duboku tugu zbog izobličene 
Božje slike u tom čovjeku i zato jer grijesi toj 
osobi kvare plan spasa našeg Spasitelja i Otku¬ 
pitelja. 

Cilj predloženih razmišljanja jest priprema 
materijala za apostolsko djelovanje. Svaki krš¬ 
ćanin treba ispuniti neki zadatak i u određenoj 
mjeri odgovoran je za otkupljenje vlastite bra¬ 
će. Ali put otkupljenja počinje prosvjetljenjem 
uma koji prvo treba »preoblikovati« kako bi 
mogli »uočavati što je volja Božja: što je dobro, 
ugodno i savršeno!« (Rim, 12, 2) 

U vremenu pomutnji kakvo je naše, apo¬ 
stolsko djelovanje nužno mora težiti jasnoći 
misli i vrijednosti, tj. priopćavanju istine koja 
oslobađa (usp. Ivan, 8,32) 

Ne smijemo s visoka bezbrižno gledati na 
pomutnju misli jer upravo na to nas navodi 
vrag čije djelovanje, koristeći lažni privid, od 
početaka obilježavaju laž, prijevara i zavođenje 
(usp. Post 3,1, Ivan 8,44). 

Prijetvorno ponašanje vraga često se skriva 
iza uljepšanih riječi, izraza koji ništa ne kazuju, 
i time ne izazivaju odbijanje a iza kojih se ipak 
skriva zbilja koju moralno treba odbaciti. Svi 
poznajemo dvoznačnost izraza kao što su »dje¬ 
vojka«, »pobačaj«, »par«, »partnerica«, »ljubav«. 
Sve su to riječi iza kojih se često skrivaju teški 
grijesi. 

Nazivati stvari pravim imenima i ne 
dopuštati nesporazume jedan je od oblika dje¬ 
lovanja u službi istine i zauzimanja za pravu 
slobodu. 

3. Određenje 
važnijih pojmova 


U temi kojom se ovdje bavimo riječ je o poj¬ 
movima koji su u svojem značenju 
međusobno povezani i treba ih jedne prema 
drugima razgraničiti. 


a) Djevičanstvo 

Ovaj pojam prvotno ukazuje na biološki sa¬ 
držaj pod kojim se misli tjelesni integritet žen¬ 
skog bića. Jiftahova kći oplakivala je na brdima 
svoje djevičanstvo jer je držala sramotom što 
će umrijeti a da nije rodila (Suci 11, 30-40). 

Djevičanstvo međutim ima i religijski smi¬ 
sao, naime dragovoljno odricanje od braka iz 
ljubavi prema carstvu nebeskom. Radi se o či¬ 
njenici koja je utemeljena religioznim mo¬ 
tivom. U ovom drugom smislu pojam se 
najčešće odnosi na žene, iako se u Sv. pismu 
primjenjuje i na muškarce koji se iz religioznih 
razloga odriču braka (usp. Otk 14,4). 

Crkveni oci pisali su spise o djevičanstvu i 
time iskazivali hvalu svetim djevicama. Kato¬ 
lička liturgija sadržava u misalu i časoslovu vla¬ 
stite tekstove za spomendane i blagdane svetih 
djevica. 

U pontifikalu nailazimo na svečani obred 
koji najčešće služi biskup a kojim se djevice po¬ 
svećuju Gospodinu. 

Tridentski sabor proglasio je posvećeno 
djevičanstvo stanjem iznad braka (24. zasje¬ 
danje od 11. studenoga 1563-, kanon 10), što 
međutim ne znači da nekoga tko je posvećen 
tim obredom odmah smatramo svecem ili sve¬ 
ticom, odnosno da je svetiji od bračnih drugo¬ 
va koji žive u savršenstvu bračne zajednice. 

Sveti Ignacije Loyolski označio je držanje 
onih koji slave i cijene djevičanstvo kao znak 
»da osjećamo sa Crkvom« čak i kad nisu pozva¬ 
ni od Boga da mu u tom staležu služe (usp. Du¬ 
hovne vježbe, 4. Pravila da osjećamo sa 
Crkvom). 

b) Celibat 


I ovaj pojam ima najmanje dva značenja. Jed¬ 
nom se misli naprosto na činjenicu da netko 
nije oženjen, drugi put na one koji nisu u bra¬ 
ku iz religioznih razloga. 

Postoje jezici u kojima se riječ »u celibatu« 
u svakodnevnom govoru koristi kao isto¬ 
značnica s »neoženjen« ali ipak taj izraz tada ne 
uključuje značenje života »u čistoći«. 


Sv. Marija Gorettl t 6. srpnja 1902. 

Proglašenje sveticom Marije Goretti 24. lipnja 1950. u 
Rimu bio je trenutak koje je sve ganuo: u prisutnosti 
majke Goretti u poodmakloj dobi, papa Pio XII. primio 
je to dijete mučenika u krug svetih. Rođena 16. listopada 
1890. Marija Goretti već je kao dijete pokazala duboku 
religioznost. Kad obitelj, jednostavni seljaci, više nisu 
mogli dovoljno privrediti za život, preselili su se u Nettu- 
no. Godinu dana nakon toga otac je umro od malarije a 
sva su djeca morala pomagati majci u polju. Jedanaesto- 
godišnju Mariju pritom je sve češće napastvovao mladić 
iz susjedstva. 15. srpnja 1902. pokušao je silovati tada 
šesnaestogodišnju Mariju a kad se ona branila, po cije¬ 
lom tijelu joj je nožem zadao 16 uboda. U bolnici je po¬ 
dlegla ozljedama — umirući oprostila je svojemu 
mučitelju. 

Među katolicima riječi »celibat« dodano je 
religijsko značenje i odnosi se posebno na 
muškarca koji, s obzirom na svećeničku službu 
Rimske Crkve, daje svečano obećanje da se 
neće ženiti i da će s tim u skladu živjeti u celi- 
batnoj čistoći. 

Oznaku »djevica« pretežno koristimo za že¬ 
ne a »celibat« za muškarce. Muškarac se može 
zavjetovati na celibat pošto ostane udovac pa i 
nakon nečista života. Žene međutim ne mogu 
dati zavjet djevičanstva ako su bile udane ili 
ako su dragovoljno izgubile djevičanstvo ali 
mogu se zavjetovati da će ubuduće obdržavati 
čistoću celibatnog stanja. 


c) Čistoća 

Čistoća je jedan oblik kreposti umjerenosti ko¬ 
ja se sastoji u tome da se ovlada strastima i čul¬ 
nim žudnjama čovjeka kako ne bi ugrozile cilj 
ljudskog i kršćanskog života. Taj život za nas 
znači: »živjeti za Boga«. Ništa nam ne smije biti 
važnije od Njega kako ne bismo slijedili svrhu 
odvojenu od Boga. Riječju, one nas ne smiju 
spriječiti da Boga ljubimo svim srcem svojim, 

svom dušom svojom i svom snagom svojom 
(usp. Pnz 6,5; Mt 22,37). 

Umjerenost se odnosi na ispravan odnos 
prema zemaljskim stvarima. Čovjek je treba 
kako bi te stvari ostale u svojstvu sredstva radi 
konačnog cilja ljudskog bitka, kako ne bi po¬ 
stale same sebi svrhom. U odnosu na različita 
vremenita dobra, ljudska narav zahvaćena gri¬ 
jehom reagira snažnim žudnjama kao što su 
pohlepa, želja za moći, oholost, želja za slavom 
ili seksualna pohota (v. 1 Iv 2, 16). 

Umjerenost i čistoća pomažu čovjeku da 
ostane vjeran istini svojeg života kako neured¬ 
ne strasti ne bi narasle do idola i osporavale 
Bogu njegovo mjesto i ljubav na koje samo On 
ima pravo. 

Konkretno čistoća dopušta čovjeku da osta¬ 
ne gospodar svoje čulnosti, da čuva i prakticira 
spolnost u skladu s onim za što je dana a da 
pritom njegova ljubav prema Bogu ne bude 
manja i ne ograničava slobodu koja pripada 
djeci Božjoj. 

Krepost čistoće može poprimiti mnoge ob¬ 
like i nijanse u skladu sa staležom i stanjem 
kšćanina. Od čovjeka koji se posvetio djevičan- 

Sv. Terezija iz Lisieuxa 

stvu ili celibatu čistoća zahtijeva nešto drugo 
nego od onoga koji je pravovaljano vjenčan ili 
od nekoga tko još nije u braku ali ima namjeru 
ili želju jednoga se dana vjenčati. 

Svim oblicima čistoće zajedničko je me¬ 
đutim jedno: ovladavanje spolnim nagonom 
kao izraz težnje za Bogom koja je iznad svih 
ostalih dobara. Tako se svakom dobru teži sa- 


Sv. Terezlja iz Llsieinta t 30. rujna 1897. 

»Mala sveta Terezija«, tako se najčešće zove ova velika re¬ 
dovnica i mističarka. Oznaka »mala« služi razlikovanju 
od reformatorice reda sv. Tereze Avilske. 

Terezija od djeteta Isusa, kako se također zove, rodila 
se 2. siječnja 1873. u Normandiji. Njezina jedina želja 
bila je još od djetinjstva pristupiti redu karmelićanki. 
Nakon što je nekoliko puta odbijena, dopušteno joj je, u 
dobi od 15 godina, pristupiti karmelu u Lisieuxu. Terezi¬ 
ja je cijeli život patila od napada anksioznosti iako je izva¬ 
na djelovala vrlo mimo. Često ju je mučila misao da ju je 
Bog napustio. A ipak sva se predavala ljubavi Kristovoj. 
Njeno je geslo bilo »Sve je milost«. Svoju muku, uz koju je 
došla i tuberkuloza, ponudila je kao žrtvu za grešnike. 

U dobi od tek 24 godine Terezija je umrla 30. rujna 
1897. Papa Pio XI. proglasio ju je sveticom 1925. godine 
a 1927. zaštitnicom svjetskih misija. Papa Ivan Pavao II. 
proglasio ju je 1997. crkvenom naučiteljicom. 

mo u skladu prema toj težnji za Bogom i Nje¬ 
govom ljubavi. 

Čistoća nije dakle negativan stav jer, iako 
zahtijeva žrtvu i odricanje, cilj joj je uvijek naj¬ 
veće pozitivno dobro: ljubav Božja. Čisti smo 
kako bismo ljubili Boga. Tako trebamo shvatiti 
blaženstvo prema kojem će oni koji su čista 
srca biti sretni jer će Boga gledati (v. Mt 5,8): 
tko je u najširem smislu riječi čist, u stanju je 
Boga »gledati«, Njega ljubiti, iskreno Mu reći 
da ništa nije važno kao On bez obzira na situa¬ 
ciju i okolnosti. 

4. Izvori katoličkog 
nauka o čistoći 


K ao kod svih tema koje se tiču kršćanskog 
života Sv. pismo je i u pitanju naravi čis¬ 
toće najvažniji izvor spoznaja. U sljedećem od¬ 
lomku razmotrit ćemo te izvore. 

Crkveni oci i naučitelji pisali su o toj temi. 
Crkveno se naučiteljstvo u nizu dokumenata 
očitovalo o tome, na primjer na Drugom vati¬ 
kanskom saboru i u enciklikama a osobito u 
Katehizmu Katoličke Crkve gdje se tema po¬ 
sebno razmatra pod brojevima 1809, 2337 do 
2365, 2380 do 2391 i 2514 do 2533. 

Srdačno pozivam na čitanje tih poučnih 
tekstova koji su autentičan nauk o rastu duhov¬ 
nog života u tom području. Već sam ukazao na 
to da i crkvena liturgija obrađuje temu čistoće 
prije svega kad govori o posvećenu djevičan- 
stvu. 

Život Crkve bogat je različitim oblicima i 
sjajnim primjerima čistoće i djevičanstva. O 
tome svjedoče likovi kao što su svete djevice i 

mučenice Agneza i Cecilija a i sveti redovnici i 
obraćenici kao što je sv. Augustin, sveti udovci 
i udovice kao što je sv. Franjo iz Borgie i sveta 
Ivana Franciska Fremiot iz Chantala, sveti Aloj- 
zije Gonzaga, sveta Marija Goretti, mučenica 
djevičanstva, kao i naše sv. Tereza od Anda i bi. 
Laurita Vicuna čiji je život obilježen događaji¬ 
ma koji nas dovode do uvjerenja da ona ne tre¬ 
ba biti uvrštena samo među djevice nego i 
među mučenice. 

Danas kao i jučer i za sva vremena savršeni 
Kristov nasljedovatelj treba uvježbavati sve kre¬ 
posti među kojima je i čistoća, u skladu s na¬ 
činom života određene osobe. 

5. Čistoća u Sv. pismu 


U Sv. pismu nalazimo u različitim oblicima 
nauk o čistoći. Postoje tekstovi koji pozi¬ 
vaju na čistoću i razmatraju je u svjetlu Božjeg 
spasiteljskog plana. Naposljetku postoje i riječi 
koje odvraćaju od života suprotna čistoći. 
Često se ti različiti načini naučavanja među¬ 
sobno ukrštavaju i stoga sistematizacija nije ni 
laka ni bezuvjetno organska. 

a) Stari zavjet 

Svi znamo da se moralni osjećaj u izraelskom 
narodu postupno razvijao i dozrijevao. U po¬ 
četno doba neka ponašanja još nisu zasluživala 
prijekor, poslije su postupno nestajala ili su 
negativno vrednovana. Krajnja točka procesa 
dozrijevanja sposobnosti za moralnu prosud¬ 
bu počinje tek s Isusom Kristom i njegovim 
Evanđeljem. Tu činjenicu ne smijemo previd¬ 
jeti. 

A ipak u Starom zavjetu postoje vrijedan 
nauk o braku i čistoći. 

Prvu naznaku nalazimo u Knjizi postanka 
(1,27 i 2,18-25). Spolnost se predstavlja kao 
sastavni dio ljudskog bića, prikazuje se kao dje¬ 
lo Božje: On je onaj koji stvara ljude kao 
muškarca i ženu kako bi se nadopunili i 
množili u jedinstvu braka. To je jedinstvo tako 
duboko da ima prioritet nad ostalim obi¬ 
teljskim vezama. Čovjek spoznaje ženu, pre¬ 
poznaje je kao meso svojeg mesa i kost svoje 
kosti, napušta oca i majku i združuje se sa svo¬ 
jom ženom tako da postanu jednim tijelom. 
Ovdje se razlika između spolova, razlika iz¬ 
među muškarca i žene kao i njeno dublje je¬ 
dinstvo, pojavljuje kao Božje djelo. 

Biblijski tekst kaže da »bijahu oboje goli — 
čovjek i njegova žena — ali ne osjećahu stida«. 
Grijeh još nije uveo neuredan spolni nagon i 
ljubav između muškarca i žene bila je vedra i 
slobodna od pohote. Ali kad su praroditelji 
zgriješili »tada se oboma otvore oči, i upoznaju 
da su goli«, pa su se odjenuli (Post 3,7). Odnos 
između muškarca i žene više nije vedre naravi 
nego je obilježen neredom, pohotom i egoiz¬ 
mom. 

U pripovijesti o Abrahamu postoji poglavlje 
puno dramatike, naime priča o uništenju So- 
dome i Gomore ogrezlih u poroku osobito gri¬ 
jehu homoseksualnosti koju su besramno i 
nasilnički prakticirali unutar svojih zidina 
(usp. Post 18,20 — 22: 19,1-19). 

Homoseksualna praksa tu se u cijelosti pro¬ 
klinje jer izopačuje spolnost a time što »služi 
vitalnom iskustvu snage i moći« spolnost gubi 
smisao koji joj je podario Bog. 

I kad se na posljetku na Sinaju sklopi savez, 
Bog Mojsiju daje zapovijedi zakona. Među os¬ 
talim u njima stoji: »Ne učini preljuba!« (Izl 
20,14; Pnz 5,18). U Levitskom zakoniku (pogl. 
18) nalazimo dalje propise o ispravnom sek¬ 
sualnom životu. 

Ovi zahtjevi iz »zakona saveza« između Bo¬ 
ga i Izraela pokazuju da seksualni moral ni¬ 
pošto nije nešto »privatno« nego je povezan s 
Bogom i suživotom u narodu Božjem. 

Prije nego što su se Jakov i njegovi sinovi 
naselili u Egiptu, dogodila se epizoda koja ba¬ 
ca novo svjedo na čistoću. Er, Judin sin, uzeo je 
za suprugu ženu imenom Tamara. Er je umro i 
nije ostavio potomstva. Ispunjavajući obvezu 

Sv. Ricbard Pampuri 

levitstva (Pnz 25,5 i dalje) Erov brat Onan 
uzme bratovu udovicu Tamaru za ženu. Prema 
zakonu potomstvo koje bi potjecalo iz veze 
žene s bratom prminulog muža smatralo bi se 
potomstvom preminuloga kako bi se spriječilo 
izumiranje roda. Onan je uzeo Tamaru za ženu 
ali nije nikako htio da se njihov mogući sin po 
zakonu smatra sinom njegova preminulog bra¬ 
ta Era. U spolnom činu s Tamarom, ispuštao bi 
sjeme na zemlju. Bogu se nije svidjelo Onano- 
vo ponašanje jer je svjedočilo o samoljublju u 


Sv. Rlchard Pampuri t 1- svibnja 1930. 

Fratar Richard prvo je studirao medicinu i završio je sa 
summa cum laude 1921. Ubrzo nakon toga pristupio je 
trećorecima sv. Franje Asiškoga. Djelovao je i dalje kao 
liječnik, brinuo se o bolesnicima, često danju i noću. Ve¬ 
lik dio svojeg vlastitog imetka prodao je kako bi pomo¬ 
gao siromašnim bolesnicima. 22. lipnja 1927. stupio je u 
red Milosrdne braće. U mjesecima prije smrti vodio je 
zubarsku ambulantu. U dobi od tek 33 godine razbolio 
se od upale pluća i umro u bolnici svojeg reda u Milanu 
sasvim neočekivano 1. svibnja 1930. kao svetac. 

Njegov epitaf glasi: »U svijetu i samostanu bio je pun 
anđeoske čistoće, gorljive pobožnosti i apostolske dje¬ 
lotvornosti«. 

odnosu prema uspomeni na brata a i protu¬ 
rječilo je prirodnom ponašanju tijekom spol¬ 
nog čina sa ženom pa ga je Bog pogubio (Post 
38,1-10). Nastavak priče pokazuje da je pojam 
seksualnog morala među Židovima u to vrije¬ 
me bio vrlo grub unatoč tome što je imao svi¬ 
jetlih trenutaka. 

Susret Rute i Boaza koji je kasnije postao 
njezinim mužem a oboje precima Davida i Isu¬ 
sa, majstorska je pripovijetka puna takta i obi¬ 
teljskih kreposti. Ruta je potražila Boaza prema 
propisima Mojsijevih zakona. Boaz se prema 
njoj vlada u skladu sa čistoćom pa je naposljet¬ 
ku učini svojom ženom (Rut 3 i dalje). 

David je stekao mnogo zasluga kao religio¬ 
zan čovjek i vladar. Ali u njegovu životu postoji 
jedna strašna epizoda nečistoće. Pismo nam ne 
kazuje ništa o namjerama Bat-Šebe, Urijine 
žene i Davidove susjede, koja se kupala na tera¬ 
si svoje kuće. Znamo samo da ju je David ugle¬ 
dao i poželio pa je stoga naredio da mu je 
dovedu. Nakon što je Bat-Šeba začela sina Da- 
vidova, on je smislio strategiju kako da dijete 
bude priznato kao sin njemu podređena Urije. 
Plan međutim nije uspio. Nakon toga David je 

zapovjedio da ubiju Uriju; tako se i zbilo. Osim 
brakolomstva dogodilo se i umorstvo. Bog se 
poslužio prorokom kako bi Davida najstrože 
ukorio i naposljetku kaznio. David je učinio 
pokoru a u jednom od psalama izrazio je svoju 
bol i kajanje (usp. 2 Sam 11; 12,1-15; Ps 51). 

Tekst je poučan s različitih aspekata. Na 
početku promatramo kako se razvija nečija po¬ 
hota. Zatim se radi o opasnosti kad se gleda 
nešto što može izazvati strast. Kasnije pak treba 
prikriti posljedice grijeha kao što se primjerice 
danas radi kad se začne dijete u grijehu pa ga 
se osudi na smrt pobačajem kako bi pravi krivci 
mogli »spasiti svoju čast«. 

David je bio otac mudroga kralja Salomo- 
na. Iako se mnogo očekivalo od novog kralja, 
razvrat mu je učinio srce slijepim. Pismo kaže 
da je ljubio mnoge strankinje i da je strašću bio 
vezan za njih. U starosti su ga njegove žene na¬ 
govorile da se prikloni drugim bogovima tako 
da mu srce ne pripada samo Jahvi, njegovu 
Bogu, kao što se dogodilo srcu Davida, njego¬ 
va oca. Naposljetku izgradio je hram za kumire 
svojih žena i slijedio ih je (v.l Kr 11,1-13). 

U pripovijesti o Salomonu brak se pojavlju¬ 
je u službi moči ili političke koristi a seksual- 

nost u službi kumira koji čovjeka podjarmlju- 
ju. 

U spisima Starog zavjeta koje držimo izra¬ 
zom izraelske mudrosti nalazimo mnoge pou¬ 
ke o čistoći. Ti spisi pripadaju različitim 
književnim vrstama a ovdje ne trebamo po¬ 
bliže ulaziti u njih. Crkvena tradicija u tim je 
spisima uvijek gledala usmjerenost k cilju koji 
postaje potpuno jasan tek u svjetlu Novog zav¬ 
jeta. Slijed kojim su ovdje predstavljene biblij¬ 
ske osobe ili knjige nikako ne treba razumjeti 
kao točan kronološki slijed. 

U svojem zavjetu čistoće Job je izjavio da je 
sklopio savez sa svojim očima »da pogledat 
neću nijednu djevicu« (J°b 31,1) i da mu srce 
neće zavesti nijedna žena. Dvije upute dakle o 
čistoći pogleda kao i unutrašnje ispravnosti. 

Upečatljiva je priča o Josipu, omiljelom si¬ 
nu praoca Jakova. Braća su ga prodala a kupio 
ga je faraonov dvoranin iz Egipta čiji je povjere¬ 
nik postao. Pismo kaže da je Josip bio mladić 
stasit i naočit (Post 39, 1-6). Žena faraonova 
dvoranina zagledala se u nj, ali on ju je odbio: 
»Pa kako bih ja mogao učiniti tako veliku opa¬ 
činu i sagriješiti protiv Boga!« (Post, 39, 9) ali 
zavodnica ga nije puštala nego ga je salijetala iz 

dana u dan. Ali mladić je ostao pri svojem 
čistom odbijanju na što se odbijena žena osve¬ 
tila tako što ga je oklevetala kod muža. On ga je 
bacio u zatvor (Post, 39,10-20). 

Velika je pouka koju možemo izvući iz ovog 
teksta: riječ je o bračnoj vjernosti i njezinom 
religioznom smislu, o nužnosti da se izdrže 
kušnje, kao i o bolnim posljedicama koje po¬ 
nekad prate ustrajnost. Ali priča u nastavku po¬ 
kazuje da Bog nije ostavio svojeg štićenika. 

U Knjizi proroka Danijela pojavljuje se lite¬ 
rarno i religiozno vrlo lijepa priča o čistoj Suza- 
ni (pogl. 13). Mlada, udana, bogata i vrlo lijepa 
Suzana postala je predmetom požude dvojice 
staraca koji su u židovskoj općini u Babilonu 
imali visoke službe. Oni su se pozivali na svoju 
moć kako bi je pokorili — danas bismo govorili 
o seksualnom napastvovanju. Prijetili su Suza- 
ni klevetom i osudom na smrt ako ne popusti 
njihovoj razvratnoj žudnji. Divan je Suzanin 
odgovor: »Odasvud sam pritisnuta: učinim li 
to, smrt me čeka; ne učinim li, neću vam ruci 
umaći. Milije mi je da nedužna padnem u vaše 
ruke nego da sagriješim pred Gospodom« (Da- 
niel, 13,22 i dalje). Na krivu optužbu za brako¬ 
lomstvo osuđena na smrt Suzana se molitvom 

obraća Bogu: »Bože vječni, ti koji poznaješ taj¬ 
ne, koji znaš sve prije nego li se zbude, ti zna- 
deš da su lažno svjedočili protiv mene. I evo 
umrijet mi je, a da ne učinih ništa od onoga što 
je njihova pakost izmislila protiv mene« (Da- 
niel 13,42 i dalje). Bog je uslišio njezin vapaj. 

U ovom izvješću nalazimo veliku poduku: 
radije umrijeti nego griješiti i Boga uvrijediti. 
Grijeh koji je tu odbijen, grijeh je bračne nevje¬ 
re. Nemali broj žena u sličnoj je situaciji kao 
Suzana kad ih napastvuje moćan šef o kojem 
ovisi njihovo radno mjesto i zarada za obitelj. 
Odgovor kršćanke uvijek će biti isti kao Suza- 
nin. 

I u Knjizi o Tobiji ima kratak naputak o 
čistoći. Tako anđeo savjetuje mladiću da se 
uzdrži od spolnog sjedinjenja sa svojom že¬ 
nom, uzdigne se molitvom k Bogu, zamoli nje¬ 
govu milost. Tobija se zaljubio u rođakinju 
Saru, uzeo je za ženu a u noći vjenčanja oboje 
su zajedno molili: »Blagoslovljen da si Bože 
naših otaca, blagoslovljeno sveto i slavno ime 
tvoje u sve vijeke! Ti si stvorio Adama i dao mu 
pomoćnicu Evu: od njih je proizišao ljudski 
rod. Ti si rekao: ’Nije dobro da čovjek bude 
sam; načinimo mu pomoćnicu sličnu njemu.’ 

Gospode, ne uzimam zbog pohote ovu svoju 
sestru nego po istini. Smiluj mi se i učini da s 
njom doživim starost« (Tob 8, 5-7). 

U ovom izvješću bračno sjedinjenje vidimo 
kao duboko povezivanje s Bogom. Tobija i 
Sara se vjenčaju kako bi ispunili Božju volju a 
njihovo sjedinjenje odvija se u činu molitve. 
Ljubav koja ih povezuje nalazi svoj tjelesni iz¬ 
raz no Tobija se brine za čistoću svojih namje¬ 
ra. Za kršćane koji stupaju u brak skriva se 
ovdje velika poduka: zbilja bračnog sjedinjenja 
može se potpuno razumjeti samo s Božjeg sta¬ 
jališta. 

Knjiga o Esteri izvješćuje o povjerenju u 
Boga mlade kraljice i njenoj iskrenoj vjernosti 
Bogu Izraelovu. U tekstu nalazimo izraz koji 
iskazuje srž stvari. U molitvi Estera se ovako 
obraća Bogu: »Sve ti je poznato pa znaš da 
mrzim slavu opakih i da mi je odvratna postelja 
neobrezanih...« (Est 4,17u) 

Ova kratka rečenica ima duboko religiozno 
značenje: bračna zajednica sa čovjekom koje¬ 
mu je Bog dalek nije Bogu ugodna. Možda smi¬ 
jemo pretpostaviti da se već tu na skriven način 
gleda na brak kao na simbol zaručničke ljubavi 
Boga prema Svojem narodu. 

Svrhovito je ukazati i na Knjigu Sirahovu, 
zvanu Crkvenica (Ecclesiasticus) u čijem se de¬ 
vetom poglavlju daju savjeti koji se tiču čistoće: 
izbjegavaj druženje s bludnicama, ne upiri po¬ 
gled u djevicu, ne zuri naokolo, odvrati pogled 
od zgodne žene i ne gledaj ljepotu tuđe žene, 
ne upuštaj se nikad u vezu s udanom ženom 
»da ti srce ne podlegne njezinim dražima i da u 
strasti svojoj ne smeš u propast« (Sir 9,3-9). 

Nekoliko poglavlja dalje u istoj knjizi čita¬ 
mo: »čovjek pohotan na vlastito tijelo: on ne 
prestaje dok ga vatra ne sažeže. Bludniku je 
svaka hrana slatka, i on se ne smiruje sve do 
smrti. Čovjek koji čini preljub na postelji svojoj 
i govori u sebi: 'Tko me vidi? Tama je oko mene 
i zidovi me kriju, nitko me ne vidi, čemu se bo¬ 
jati? Grijeha se mojih neće sjetiti Svevišnji!' — 
takav se boji samo ljudskih očiju, a ne shvaća 
kako su oči Gospodnje deset tisuća puta od 
sunca svjedije i paze na sve putove ljudske, i 
motre i najskrivenije zakutke« (Sir23,17b-19). 

Upute iz Mudrosnih knjiga vremenski su 
vrlo blizu Novom zavjetu. One ne sadržavaju 
samo pravila ponašanja nego i upućuju na to 
da područje čistoće stoji pod budnim Božjim 
okom. I u ostalim dijelovima Starog zavjeta i Si- 

rah teškim riječima osuđuju grijeh preljubnica 
(Sir 23,22-26). 

U Mudrim izrekama postoje mnoge podu- 
ke o bračnoj vjernosti i čistoći. Ondje je prim¬ 
jerice napisano: »Jer s usana žene preljubnice 
kaplje med, i nepce joj je glade od ulja, ali je 
ona naposljetku gorka kao pelin... raduj se sa 
ženom svoje mladosti: neka ti je kao mila ko¬ 
šuta i ljupka gazela, neka te grudi njene opaja¬ 
ju u svako doba, njezina ljubav zatravljuje bez 
prestanka! Ta zašto bi se, sine moj, zanosio 
preljubnicom i grlio tuđinki njedra?« (Izr 
5,2-4, 18-20). »Ne poželi u svom srcu njezine 
ljepote i ne daj da te osvoji trepavicama svo¬ 
jim... Može li tko nositi oganj u njedrima a da 
mu se odjeća ne upali?« (6,25-27; v. i 7,5-27). 
»Takav je put preljubnice: najede se, obriše 
usta i veli: “Nisam sagriješila”« (Izr 30,20) 

Svi ovi mudrosni tekstovi pokazuju konti¬ 
nuiran napredak u poštivanju čistoće iako još 
treba prijeći dug put. 

U različitim proročkim i mudrosnim teksto¬ 
vima uvijek iznova pojavljuje se tema ljubavi 
Božje prema svojem narodu preko slike vjen¬ 
čanja. Dio toga je i pojam brakolomstva kojim 

se opisuje prijestup naroda koji se okreće dru¬ 
gim bogovima (usp. Hoš 2,4 i dalje; Ez 16,3 i 
dalje; Jr 2,1 i dalje; 3,20 i dalje a prije svega Pje¬ 
sma nad pjesmama). Slika će se iznova pojaviti 
i u Novom zavjetu (npr. Iv 3,29; Ef 5,22-33; 
Otk 21,2 i dalje). 

S ovog gledišta postaju nam razumljivi neki 
propisi Levitskog zakonika, knjige koja se pri¬ 
lično iscrpno očituje o svetosti svećenika sta¬ 
rog saveza. Naravno ova »zakonska svetost« ne 
znači ono što mi razumijemo kao svetost; te¬ 
melj joj je u uvjerenju da je svećenik posvećen 
Bogu i službenik je Bogoštovlja. Što se tiče 
običnih svećenika, propisuje se da ne smiju za 
ženu uzeti bludnicu ni obeščašćenu ženu; niti 
se smiju oženiti onom koju je njen muž otpu¬ 
stio (Lev 21,7). Veliki svećenik međutim, koji je 
posvećen uljem pomazanja Boga svoga, neka 
za ženu uzme djevicu (Lev 21,13 i dalje). Sve¬ 
ćenstvo Aronovih sinova ukazuje se kao znak 
odnosa između Boga i njegova naroda i slika 
Kristovog svećeništva i svećeništva njegovih 
službenika u Novom Savezu. S ovoga gledišta i 
čistoća se pokazuje u novom svjetlu kao pred¬ 
znak onoga što će se pojaviti u Novom zavjetu. 

Tema čistoće pojavljuje se u Starom zavjetu 
i iz kuta uznapredovale objave puta spasa koji 
Bog daruje svojem narodu. To vrijedi i za obli¬ 
ke ponašanje koji su u skladu s tim putom. Ne 
postoji sveobuhvatan, izričit nauk o čistoći ne¬ 
go se postupno pojavljuju pojedine točke koje 
kao u odrazu najavljuju buduće svjetlo. Te 
točke nisu polemične naravi, one samo pot- 
crtavaju uvjerenja svetih autora. To su epizode 
ili izjave koje se iznose na prirodan način i tako 
uvode tu temu u religiozni horizont Izraelaca. 

Pritom nastaje jasan dojam da je život u 
čistoći dostojanstven, da odgovara pravdi i sve¬ 
tosti, da proizlazi iz srca koje pripada Bogu i 
omogućuje istinsku mudrost. 

Čistoća je religiozna tema koja je povezana 
s potragom za Bogom, kao što razvrat znači 
udaljenost od Boga, uvreda Boga i služenje 
idolima. 

Nesumnjivo Stari Zavjet nema jasnoću koju 
donosi tek Novi zavjet ali on je priprema, na¬ 
javljuje, omogućuje njenu slutnju. Postupno 
se opet uspostavlja ideal monogamnog braka, 
ali i dalje postoji mogućnost rastave iako po¬ 
stoje različita mišljenja o razlozima koji ga 

opravdavaju. Tek će Isus uspostaviti prvotni 
bračni zakon i konačno isključiti rastavu. 


b) Novi zavjet 

U Novom zavjetu nauk o čistoći znatno je pri¬ 
sutniji nego u Starom. Ima mnogo načina siste¬ 
matizacije a svaki je povezan s određenim 
prednostima i posteškoćama. Ovdje sam se 
odlučio za način koji će, držim, olakšati čitanje. 
Prvo ćemo obraditi osobe čije djevičanstvo ili 
čistoću želimo istaknuti. Nakon toga objasnit 
ćemo Isusovo učenje i zadržati se na izjavama 
koje se pojavljuju u nauku svetog Pavla. Pritom 
ćemo također navesti neke upute iz spisa osta¬ 
lih apostola. 


ba) Sam Isus živio je neoženjen, čisto i dje¬ 
vičanski. Ta izjava međutim ne stoji izričito 
tako u Novom zavjetu ali slijedi potpuno lo¬ 
gično iz Novog zavjeta i objašnjava nam ne 
malo Gospodinovih postupaka. 

Marija je bila djevica prije Isusova začeća, 
takva je ostala i tijekom poroda i nakon toga. 

Tako Crkva čita navode iz Svetog pisma i tako 
tumači Marijin odgovor anđelu pod vodstvom 
Svetoga Duha: »Kako će to biti — reče Marija 
anđelu — jer se ja ne sastajem s mužem?« 
(Lkl,34). 

Josipa, Marijina muža, anđeo poučava i 
umiruje objašnjenjem da mu je zaručnica za¬ 
čela djelovanjem Duha Svetoga. Crkva obil¬ 
ježava Svetog Josipa kao »najčistijeg Marijina 
supružnika« i duhovna katolička tradicija vidi u 
Isusovu skrbniku osobitog patrona i zaštitnika 
čistoće ljudi posvećenih Bogu kao što je i on 
bio čuvar Marijina djevičanstva. 

Ivan Krstitelj živio je neoženjen; njegovu 
čistoću u celibatu moramo gledati u vezi s nje¬ 
govom izvanrednom požrtvovnošću i samoto- 
vanjem. 

Sveti Pavao kaže za sebe da je ostao neože- 
njenim (1 Kor 7,8) a njegov nauk o djevičan- 
stvu odiše dojmom osobnog iskustva (1 Kor 
7,25). 

Katolička tradicija vidi oduvijek u apostolu 
i evanđelistu Ivanu muškarca koji živi u celiba¬ 
tu i djevičanstvu. Možda njegova unutrašnja 
čistoća i predanje mogu objasniti duboko poz- 

navanje Isusa kao i činjenicu da mu je Gospo¬ 
din na križu povjerio svoju Djevičansku Majku. 

Ovdje također želimo ukazati na jasno i 
odlučno držanje Ivana Krstitelja prema Hero- 
du. S obzirom na grijeh brakolomstva i ro- 
doskvmuća koji je počinio Herod Antipa time 
što je za ženu uzeo Herodijadu, legitimnu su¬ 
prugu svojeg polubrata Filipa, prorok mu je 
svom jasnoćom rekao da ne smije živjeti sa 
ženom svojeg brata (Mt, 14,4). Svjedočio je 
time u korist bračne vjernosti a protiv tetrarho- 
va razvrata. Rezultat nam je poznat: Herodija- 
dina mržnja protiv Ivana, zavođenje Heroda, 
tog nevažnoga kralja koje je izvela Herodijadi- 
na kći, i Ivanova smrtna kazna kao nagrada za 
ples koji smatramo praslikom navođenja na 
razvrat. 


bb) Isus se više puta očitovao o čistoći i u kon¬ 
tekstu braka i izvan njega. 

U tekstu općenito poznatu kao »propovijed 
na gori« Isus kaže: »Čuli ste da je rečeno stari¬ 
ma: “Ne čini preljuba!” A ja vam kažem da je 
svaki koji s požudom pogleda ženu već — u 

svom srcu — s njom učinio preljub.« (Mt 5,27 i 
dalje). Nakog toga slijede slikoviti izrazi o im¬ 
perativnom odsijecanju ruke i vađenju očiju 
ako to pomaže očuvanju kršćanskog načina 
života ili izbjegavanju prilike za grijeh, kako bi¬ 
smo mi to danas rekli. 

Osuda uvredljiva pogleda naznaka je pou- 
nutamjenja kršćanske svetosti u usporedbi s 
mojsijevskom pravednošću a istodobno je i od¬ 
jek već citiranih izjava Joba (31,l)i Siraha (9,8). 
A na drugom mjestu Isus kaže: »Ali što izlazi iz 
usta, izlazi iz srca, i to ukalja čovjeka. Jer iz srca 
dolaze zle misli, ubojstva, preljubi, bludnost, 
krađe, lažna svjedočanstva, psovke. To ukalja 
čovjeka« (Mt, 15, 18-20) a ne to da li se jede 
prethodno neopranih ruku kako su tvrdili za¬ 
koni čistoće Staroga Saveza. Ti su tekstovi 
konkretne primjene načela izrečenih u blažen¬ 
stvima da će se »blaženima« zvati oni koji su 
čista srca »jer će Boga gledati!« (Mt 5,8). 

Prava kršćanska čistoća dolazi iz srca, iz 
uredna, očišćena srca u kojem se ne skrivaju 
grešne namjere. 

U vezi s bračnom vjernosti čitamo u Evan¬ 
đelju po Marku: »Tada mu se približe farizeji i 

upitaju ga, u nakani da ga kušaju: Je li do¬ 
pušteno mužu otpustiti ženu?« On im odvrati: 
»Što vam je zapovjedio Mojsije?« Oni odgovo¬ 
re: »Mojsije je dopustio da joj se napiše otpu- 
sni list i da se otpusti« (v. Pnz 24,1). Isus im 
reče: »Zbog vašeg okorjelog srca on vam napisa 
tu zapovjed. U početku stvorenja “stvorio ih je 
kao muško i žensko”. “Zato će čovjek ostaviti 
svog oca i majku i prionuti uza svoju ženu, pa 
će oboje biti samo jedno tijelo”. Prema tome, 
nisu više dva, nego jedno tijelo. Dakle, što je 
Bog sjedinio neka čovjek ne rastavlja!« U kući 
ga ponovno o tome upitaju učenici. On im od¬ 
govori: »Tko otpusti ženu svoju i oženi se dru¬ 
gom, čini preljub prema prvoj. Ako li žena 
otpusti muža svoga i uda se za drugoga, čini 
preljub.« (Mk 10,1-12; v. i Mt 5,31 i dalje; 
19,3-9; Lk 16,18; 1 Kor 7,10 i dalje). 

Isusov nauk tako ponovno uspostavlja pr¬ 
votnu sliku braka. On ujedno čini jasnim da ta 
slika ne počiva isključivo na sociološkim ili psi¬ 
hološkim osnovama nego se ovdje radi o sa¬ 
moj Božjoj volji: »što je Bog sjedinio neka 
čovjek ne rastavlja!« 

Ovdje se dakle ne radi ni o kakvoj preporu¬ 
ci kao da netko kaže: »Ovo je bolje«, a drugi 
smatraju da postoje i neke druge mogućnosti 
koje ne treba isključiti. Ne, Isus izričito isklju¬ 
čuje mojsijevsku toleranciju i novu vezu ozna¬ 
čava kao preljub, tj. kao nepravovaljanu i 
grešnu jer proturječi Božjoj volji. 

Isusov nauk o braku nije kod njegovih uče¬ 
nika izazvao baš evanđeosku reakciju: »Ako je 
tako između muža i žene, onda je bolje ne 
ženiti se. 'Ne shvaćaju to svi' — odgovori im 
nego samo oni kojima je dano. Jer ima ljudi 
koji su od rođenja nesposobni za ženidbu; ima 
takvih koje su ljudi učinili nesposobnima; a 
ima i takvih koji se odriču ženidbe radi kraljev¬ 
stva nebeskoga. Tko može shvatiti, neka shva¬ 
ti!« (Mt 19,10-12). 

Reakcije učenika nije baš osobito duhovna. 
Isus se koristi prilikom da počne govoriti o 
temi odricanja od braka iz ljubavi prema car¬ 
stvu nebeskom ali istodobno ukazuje da se ov¬ 
dje radi o području koje nije pristupačno samo 
ljudskom razumu; da bi se to u potpunosti 
shvatilo potrebna je osobita Božja milost. 

Nameće se pitanje: kakva je ta veza koja po¬ 
stoji između odricanja od braka i Božjeg Kral¬ 
jevstva? Tekst Evanđelja tvrdi da ta veza postoji 
ali ne kaže u čemu joj je temelj. Čitamo li tekst 
u svjetlu sljedećih Isusovih riječi koje govore o 
mateijalnim i obiteljskim dobrima (Mt 19, 
16-29) možemo na temelju toga zaključiti da 
je odricanje od braka kao i odricanje od posje¬ 
da nešto što učenika može dovesti u položaj 
koji oslobađa duh i omogućuje mu da potpu¬ 
nu pozornost usmjeri k višim stvarima. Čak i 
ako Evanđelje to izričito ne kaže, ipak je život 
muškaraca i žena koji prakticiraju odricanje 
već u vremenitu životu, vidljiv znak Božjeg ap- 
soluta. 

U upravo spomenuti tekst uklapa se i slje¬ 
deći u kojem Isus odgovara na kazuistički po¬ 
stavljeno pitanje Židova prema kojemu se ljudi 
o uskrsnuću ne bi udavali i ženili, »nego će biti 
kao nebeski anđeli« (Mt 22,30). Tim riječima 
Isus je ukazao na to da bračno stanje pripada 
zemaljskoj egzistenciji i stoga je provizorno, 
jer u Kraljevstvu Božjem više neće biti mjesta 
za bračno prakticiran je spolnosti. 

Taj tekst treba razumjeti kao izjavu vezanu 
uz Mt 19,10-12, naime u smislu da je odricanje 

od braka u zemaljskom životu nešto što sliči na 
anticipaciju dobra u Božjem Kraljevstvu. 

Preostaju nam još dvije Isusove dalje izjave 
o čistoći. Svima je poznato izvješće, puno 
nježnosti i milosrđa, o grješnici koja Isusu pri 
blagovanju u kući farizeja pere stopala (Lk 7,36 
— 50). Radi se o poznatoj bludnici, o ženi o ko¬ 
joj znamo da je vodila raskalašen život. Sljedeći 
događaj je u vezi s preljubnicom koju su pi- 
smoznanci i farizeji osudili na smrt (Iv 8,3-11). 

Oba događaja obilježena su Isusovim mi¬ 
losrđem kojemu nije »do smrti bezbožnikove, 
nego da se odvrati od zloga puta svojega i da 
živi!« (Ez 33,11). 

U vezi s prvim izvješćem želimo istaknuti 
Isusovu izjavu prema kojoj su ženi oprošteni 
»grijesi, i to mnogi, jer je pokazala mnogo lju¬ 
bavi« (Lk 7,47). Ovu rečenicu možemo tuma¬ 
čiti i tako da nam Isus želi žeći kako razvrat ima 
korijene u stanju bez ljubavi, u egoizmu, u 
službi idolima a izliječiti se možemo samo iz 
ljubavi koja sve stvari stavlja na svoje mjesto a 
Boga, kojega jedino treba obožavati, stavlja iz¬ 
nad svega. Rastanak nam jasno pokazuje da 
žena »vjeruje« u Isusa kojem se povjerila, da se 

osjeća sigurnom u Njegovu milosrđu i da ju je 
upravo vjera potaknula na to da mu svoju lju¬ 
bav iskaže pranjem stopala u mirisnoj pomasti. 
Ljubav je to puna povjerenja i poniznosti, isto¬ 
dobno smiona i šutljiva. 

Priča o preljubnici približava nam činjenicu 
da grijesi protiv čistoće nisu jedinstveni nego 
da ima i drugih koji se mogu usporediti s nji¬ 
ma. Spašavanje grešne žene od smrti nju ne 
oslobađa od obveze da se pokaje i promijeni 
svoj život: »Idi i od sada ne griješi više.« (Iv 
8 , 11 ) 

Isusovo milosrđe izražava novu perspekti¬ 
vu. Tko se ogriješio o čistoću, može dobiti 
Božji oprost kao netko tko se ogriješio o neku 
drugu Božju zapovijed. Uvijek se radi o nadi u 
milost »novog srca« koje nam omogućuje da 
istinski ljubimo Boga i ljude. Znakovito je da je 
Marija Magdalena stajala u podnožju križa i da 
je ona naposljetku bila među prvima koji su 
čuli vijest o uskrsnuću: ona »vidje« uskrsloga 
Sina Božjega (Iv 20, 11-17). 

bc) Prijeđimo sada na apostolske spise. 

U Djelima apostolskim postoji više usputna 
primjedba o čistoći. Na tzv. Jeruzalemskom sa- 

boru propisuje se poganima koji prelaze na 
kršćanstvo da se uzdržavaju »od mesa žrtvova¬ 
nog idolima, od krvi, od udavljenoga i od blu¬ 
da.« (Dj 15,29) 

Sveti Pavao suočen je s poganskim svijetom 
u kojem su aktualni grijesi na seksualnom po¬ 
dručju, ali naravno ne samo na njemu. U Posla¬ 
nici Rimljanima obrađuje sramotnu pohotu 
protivnu naravi kakvo je primjerice homosek¬ 
sualno ponašanje i takvu bogohulu objašnjava 
činjenicom da se odbacuje Bog i umjesto Stvo¬ 
ritelja obožava stvor (Rim 1,24-27). Apostol iz¬ 
nova kori grijehe protiv ispravna prakticiranja 
spolnosti u Prvoj poslanici Solunjanima i inzi- 
stira da je »volja Božja«: »vaše posvećenje, to 
jest da izbjegavate bludnost, da svaki od vas 
zna steći svoju ženu s posvećenjem i poštova¬ 
njem, ne sa strašću to jest s požudom, poput 
pogana “koji ne poznaju Boga”... Bog nas, ui¬ 
stinu, nije pozvao k nečistoći nego k po¬ 
svećenju.« (1 Sol 4, 3-5, 7). 

U korintskoj općini došlo je do teškoga gri¬ 
jeha rodoskvmuća: apostol osuđuje počinite¬ 
lje i navodi snažan razlog za čist život: »Očistite 
se od starog kvasca da budete novo tijesto: ta 

već ste beskvasni, jer je žrtvovano naše pashal- 
no janje — Krist. Zato trajno svetkujmo blag¬ 
dan ne sa starim kvascem, ni sa kvascem zloće i 
pokvarenosti već s beskvasnim kruhom čistoće 
i čestitosti.« Dalje dodaje da se kršćani ne bi 
trebali družiti sa čovjekom koji se naziva njiho¬ 
vim bratom a pritom se radi o bludnicima, la- 
komcima, idolopoklonicima, klevetnicima, 
pijancima ili razbojnicima (1 Kor 5, 1-13). 

U istoj Prvoj poslanici Korinćanima sv. Pa- 
vao upozorava da »tijelo nije za bludnost, nego 
za Gospodina, i Gospodin za tijelo... Ne znate 
li da su vaša tjelesa Kristovi udovi? Hoću li otki- 


Sv. Gianna Beretta Molla f 28. travnja 1962. 

Papa Ivan Pavao II. 24. travnja 1994. godine u Rimu je 
proglasio blaženom Ivanku Berettu Mollu. Ona je bila 
majka koja je žrtvovala svoj život za dijete. Bila je 
liječnica, a od 1955. udana za Petra Molla. Prije rođenja 
svojeg četvrtog djeteta oboljela je od tumora. Iz obzira 
prema još nerođenu djetetu odbila je operaciju. Tije¬ 
kom poroda usrdno se molila: »Spremna sam na sve 
samo neka mi se dijete spasi«. Dijete, djevojčica, došla je 
na svijet. Tjedan dana poslije, 28. travnja 1962., premi¬ 
nula je hrabra majka od tumora. 16. svibnja 2004. Papa 
Ivan Pavao II. ju je proglasio svetom. 

Sv. Ivanka Beretta Molla 

nuti Kristove udove i učiniti ih udovima blud¬ 
nice? Daleko od toga! Ili ne znate da onaj koji 
se s bludnicom združi s njom biva jedno tije¬ 
lo... a tko se združi s Gospodinom, s njim je je¬ 
dan duh. Bježite od bludnosti! Svaki (drugi) 
grijeh koji čovjek učini izvan tijela je; a bludnik 
griješi protiv vlastitoga tijela. Ili zar ne znate da 
je vaše tijelo hram Duha Svetoga, koji stanuje u 
vama i koji vam je dan od Boga? Ne znate li da 
ne pripadate sami sebi jer ste kupljeni? Prosla¬ 
vite, dakle, Boga svojim tijelom!« (1 Kor 
6 , 13 - 20 ) 

Sveti Pavao ne ograničava se u svojem nau¬ 
ku samo na to da proziva grijehe protiv čistoće 
nego razvija i pozitivne razloge za život u 
čistoći. Cijela njegova argumentacija u osnovi 
počiva na nauku da kršćanin pripada Bogu i da 
je time stan i hram Božji. 

Čistoća se istina odnosi na ispravno prakti- 
ciranje seksualnosti no njen dublji smisao valja 
nam potražiti u odnosu čovjeka prema Bogu 
kojega čovjek treba proslaviti cijelim svojim 
bićem. 

U Poslanici Galaćanima apostol spominje 
bludnost, nečistoću, raspuštenost i ostale po¬ 
roke kao »djela tijela« i upozorava na to da oni 

koji ih čine neće prispjeti u Kraljevstvo Božje 
(usp. Gal 5,19-21). Isti nauk ponavlja on i 
Efežanima: ».A bludnost i svaka vrsta nečistoće 
ili požude neka se i ne spominje među vama, 
kao što se pristoji svetima... Jer ovo znajte do¬ 
bro: nijedan bludnik, nijedan nečisti, nijedan 
lakomac — to jest idolopoklonik, nema dijela 
u Kristovu, Božjemu kraljevstvu!« (Ef 5, 5-5). 

U Poslanici Kološanima vraća se istoj temi: 
»Usmrtite, dakle, ono što je u vašem tijelu ze¬ 
maljsko: bludnost, nečistoću, požudu, zle želje 
i lakomstvo — to je idolopoklonstvo, zbog ko¬ 
jih dolazi srdžba Božja. Tako ste i vi nekoć živ¬ 
jeli kad ste provodili život u tim 
neurednostima.« (Kol, 3, 5 i dalje). 

Sveti Pavao ne osuđuje drugi brak nakon 
smrti prvog bračnog druga (1 Kor 7,39) ali kad 
govori o uvjetima koje treba ispuniti neki bi¬ 
skup ili đakon zahtijeva da imaju samo jednu 
ženu to jest da se smiju ženiti samo jednom (1 
Tim 3,2-12,; Tit 1,69). Moguće je da apostol u 
jednokratnom braku crkvenih službenika vidi 
posebnu naznaku za tajnu Božje ljubavi prema 
svojoj Crkvi (usp Ef 5,21-33). 


81 



Temu čistoće sveti Pavao razvija s različitih 
gledišta u sedmom poglavlju Prve poslanice 
Korinćanima. Ne radi se ovdje o »raspravi« u 
pravom smislu riječi nego se više radi o pitanji¬ 
ma i odgovorima koje su apostolu postavili čla¬ 
novi općine a čiji pravi sadržaj na žalost ne 
poznajemo (usp. r. 1). 

Cijelo poglavlje jasno pokazuje da apostol 
seksualno područje vidi vrlo usko povezanim s 
prvotnim odnosom svakog čovjeka prema 
Bogu. Sv. Pavao ukazuje na to da su i bračno 
stanje i celibat i djevičanstvo Božji darovi (1 
Kor 7,7-17, 28-38) pa je bračno stanje posve 
legitimno i posvećeno (r. 14). On iz više razlo¬ 
ga posvećeno stanje djevičanstva ili celibata 
poštuje i preporučuje. Jednom zato jer dje¬ 
vičanstvo nosi jasnije od braka pečat zbilje 
Božjeg Kraljevstva (r. 29 i dalje), brak pripada 
svijetu jer »prolazi obličje ovoga svijeta« (r. 
31). Budući da stanje uzdržavanja daruje veću 
slobodu za brigu o Gospodnjemu, »Htio bih da 
budete bez briga... I neudana žena i djevica bri¬ 
ne se za Gospodnje: da bude sveta tijelom i 
dušom.« (r. 34a). 

A udana žena brine se na temelju svoje 
bračne obveze kako će se svidjeti mužu, što 

znači brigu za mnoge prolazne stvari (r. 34b). 
Pod ovim uvjetima teže je živjeti primjereno 
dobru kršćaninu, na što apostol poziva: »Dak¬ 
le, ako ste uskrsnuli s Kristom, tražite ono što 
je gore, gdje se nalazi Krist sjedeći Bogu s de¬ 
sne strane! Svraćajte misao na ono što je gore, 
ne na ono što je na zemlji.« (Kol 3,1 i dalje). 

Ovakvo ponašanje u potrazi za Bogom prije 
svih stvari objašnjava nam preporuku aposto¬ 
la: »Preostaje da i oni koji imaju žene žive kao 
da ih nemaju« (1 Kor 7,29). 

Ovu izjavu ne smijemo shvatiti kao da su¬ 
prugu ili supruzi ne bismo trebali darovati lju¬ 
bav ili kao da možemo zaboraviti svoje obveze 
prema njima jer bi takvo ponašanje protur¬ 
ječilo krajnje točnim uputama apostola u is¬ 
tom poglavlju gdje inzisitira na tome da oboje 
imaju iste obveze jedno prema drugome (r. 3 i 
dalje). Osim toga u tom slučaju izgubio bi se 
aspekt bračne ljubavi kao izraz i odraz Kristove 
ljubavi prema svojoj Crkvi (Ef 5,21-33). 

Ovaj apostolov nauk trebamo razumjeti s 
eshatološke strane, naime pod aspektom car¬ 
stva nebeskoga. Iz te perspektive treba shvatiti 
i apostolovu naznaku da se supružnici za neko 

određeno vrijeme odreknu bračnog intimnog 
odnosa kako bi se slobodnije posvetili molitvi 
(r. 5). Ovo odricanje međutim mora počivati 
na obostranu suglasju jer kad bi jedan od su¬ 
pružnika prisilio na to drugoga zapravo bi mu 
uskratio njegovo pravo (r. 3). 

Razlog za ovu uzdržljvost je, kako apostol 
navodi, mogućnost da se bolje posvete molitvi. 
Taj razlog možemo razumjeti samo iz naravi 
molitve kao usrdnog odnosa prema Bogu i kao 
prisutnosti pred apsolutnim. Takva intimnost 
zahtijeva mimo i prepušteno držanje duha koji 


Sv. Maksimilijan Kolbe t 14. kolovoza 1941. 

Sveti Maksimilijan Kolbe, građanskog imena Rajmund, 
rođen je 7. siječnja 1894. u Zdunskoj-Woli u Poljskoj. 
Franjevcem i svećenikom postao je 1918. Osnovao je 
marijansku udrugu apostolata a od 1922. radio je na 
širenju katoličkog tiska u Poljskoj i poslije u Japanu. 

1936. vratio se u Poljsku a 1940. odveden je u kon¬ 
centracijski logor Oranienburg a potom u Auschvvitz. 
Ondje je 14. kolovoza 1941. dragovoljno ponudio svoj 
život u zamjenu za mladog poljskog oca obitelji koji je 
trebao biti pogubljen kao talac. 

1971. proglašen je blaženim a 10. listopada 1982. sve¬ 
tim. Prikazuje se u habitu minorita. 

Sv. Maksimilijan Kolbe 

treba biti što je više moguće neometan i usre¬ 
dotočen. Tom unutrašnjem miru pogoduje uz- 
držanost od intimnog odnosa. 

Obred bračnog blagoslova, kakav se sve do¬ 
nedavna prakticirao, sadržavao je na kraju i po¬ 
ziv na spolnu uzdržanost tijekom korizme i u 
predvečerje velikih crkvenih blagdana. To je 
bio vjeran odjek nauka svetog Pavla. 

Apostol svakako zna da djevičanstvo i odri¬ 
canje od braka nije način života koji je svima 
pristupačan (r. 9): »Ali ako se ne mogu 
uzdržati, neka se žene i udaju, jer je bolje ženiti 
se nego izgarati od strasti« (1 Kor 7,9). Ovaj re¬ 
dak trebamo razumjeti u svjedu prethodnoga: 
»ali svatko ima od Boga svoj posebni dar, jedan 
ovakav, drugi onakav« (1 Kor 7,7). 

Čitamo li svetog Pavla na ovaj način tada ra¬ 
zumijemo što želi reći kad kaže da je onaj tko je 
oženjen »podijeljen« a preporuča djevičanstvo 
zato jer nas navodi »na ono što je časno i što 
bez podijeljnosti veže uz Gospodina« (r. 34 i 
dalje). 

»Časno« ne znači ovdje da je brak »ne¬ 
častan« nego da djevičanstvo stoji iznad braka i 
takoreći pripada svijetu vječnosti, Božjem Kra- 

ljevstvu u kojem »niti će se ženiti niti udavati« 
(Mt 22,30). 

Biti »podijeljen« ne znači da kršćanin smije 
svojeg supružnika staviti na istu razinu kao 
Boga nego da stanje uzdržanosti potiče slobo¬ 
du duha i usrdnosti za ono što je Gospodnje pa 
i u stvarima od ovoga svijeta. 

Čitanje sedmog poglavlja Prve poslanice 
Korinćanima pokazuje da duhovno vredno¬ 
vanje braka i djevičanstva zahtijeva suptilno 
usklađivanje nijansi, da je moguće samo iz per- 
sprektive kršćanskog života kao cjeline i može 
se ostvariti kao osobni poziv pojedincu, kao 
svakom pojedincu darovana milost i kao ko¬ 
načna činjenica Božjeg carstva. 

Prije nego što zaključimo pregled tekstova 
Novog zavjeta koji govore o čistoći želimo još 
posebno obraditi dva teksta koji su nam osobi¬ 
to zanimljiva. 

Sveti Pavao obraća se ovim riječima Ko¬ 
rinćanima: »Da, ljubomoran sam na vas božan¬ 
skom ljubomorom, jer sve učinih da vas 
zaručim s jednim zaručnikom: da vas prive¬ 
deni Kristu kao čistu djevicu.« (2 Kor 11,2). 

Tu se objašnjava odnos između Crkve i sva¬ 
kog kršćanina u njoj, prema Kristu zaručniku. 
Široki kontekst ovog biblijskog mjesta odnosi 
se na vjeru u Krista kao jedinog otkupitelja koji 
nas Svojom milošću, a ne zbog naših djela, 
oslobađa od sužanjstva grijeha. 

Crkva je »zaručnica« a svojem zaručniku 
duguje vjernu ljubav, koja će mu dati mjesto 
koje mu nitko nikada neće moči osporiti. »Čis¬ 
toća« i »djevičanstvo« Crkve izraz su njene lju¬ 
bavi i vjernosti. Iz te perspektive čistoća 
kršćanina pojavljuje se kao izraz ljubavi prema 
Kristu. 

Od najvećeg je značenja to što je apostol 
odabrao čistoću kao omiljeli izraz kršćanske 
ljubavi prema Bogu. Ta opcija apostola, koju 
iznosi i u Poslanici Efežanima, objašnjava nam 
u nizu ostalih tekstova Svetog pisma »za¬ 
ručnički« ton kršćanske duhovnosti, kojoj su 
svojstveni nježnost ljubavi i susretljivost vjer¬ 
nosti. 

U knjizi Apokalipse riječ je o skupini od 144 
tisuće ljudi »koji su otkupljeni sa zemlje... to su 
djevice. Oni prate Janje kud god ono ide. Oni 
su otkupljeni od ljudi kao prvenci Bogu i Janje- 

tu. “U njihovim se ustima ne nađe laž”; oni su 
bez mane« (Apo/Otk 14,3-5). 

Kao i cijela knjiga i ovaj tekst ima snažan 
simbolični karakter. Djevičanstvo je tu simbol 
vjernosti Bogu i odricanja od idola ovoga svije¬ 
ta. Razvrat je praslika idolopoklonstva. Kad 
tekst razumijemo na ovaj način postaje nam ja¬ 
sno da su »djevice«, to jest pravi štovatelji Boga 
i oni koji žude za Njegovom slavom, upravo 
oni »koji prate Janje« kud god ono ide i »koji su 
imali napisano “na svojim čelima” njegovo ime 
i ime njegova Oca« (r. 1). 

Ovdje se ponovno pojavljuje odnos izme¬ 
đu značenja riječi čistoće kao djevičanstva i 
vjernosti u Bogu i Kristu. Čovjek, koji Boga lju¬ 
bi svim srcem svojim, svom dušom svojom i 
svom snagom svojom uvršten je u kategoriju 
duhovnog djevičanstva iz kojeg Krista gleda 
kao supružnika koji posvećuje Crkvu, osloba¬ 
đa je od svih grijeha i čini je sposobnom ljubiti 
Ga slobodnim, nepodijeljenim, u pravom smi¬ 
slu riječi čistim srcem. 

Ovo čitanje i refleksija o tekstovima Novog 
zavjeta zasigurno na daleko nadilazi Stari zav¬ 
jet. Svaki oblik čistoće stoji u blještavu svjetlu 

koje proizlazi iz ideje čistoće i nade u Kraljev- 
stvot nebesko. Time se još jednom pokazuje da 
»je vidljivo proizvedeno od nevidljivoga.« (Heb 
11,3) i da je vječni život mjerilo zemaljskoga. 


90 



6. Uvjeti potpuna 
razumijevanja čistoće 


N ije lako razumjeti duboko značenje čis¬ 
toće prije svega kad čovjek promisli o 
tome kako živimo u svijetu u kojem se ta kre¬ 
post još jedva spominje i uvažava. Kako bi¬ 
smo zamijetili neke stvari potrebno je prije 
toga svoriti povoljne uvjete. To nužnije što je 
predmet delikatniji. Kako bismo mogli perci¬ 
pirati delikatno okružje i bit čistoće, potreb¬ 
no je ispuniti ove uvjete: 

a. Moramo vjerovati u Boga kao jedinoga Go¬ 
spodina i čvrsto vjerovati da je sve upravljeno 
prema njemu, a sve ono što ne stoji u takvu od¬ 
nosu posve je nevažno. 

U cijelom nizu tekstova Sv. pisma vidjeli 
smo da čistoća ima duboku religioznu dimen¬ 
ziju i da se u potpunosti može razumjeti samo 
od Boga. Onaj koji u Boga ne vjeruje može na¬ 
slutiti nešto od značenja čistoće ali nikad neće 

moći pojmiti njen dublji smisao i njenu dale* 
kosežnost. 

b. Moramo vjerovati u vječni život i biti čvrsto 
uvjereni da je naš zemaljski život samo etapa, i 
to prva — provizorna i prolazna — našeg osob¬ 
nog života a da će nakon nje uslijediti druga, 
definitivna i beskrajna u kojoj ćemo postići pu¬ 
ninu svojeg života i svoje sudbine. 

c. Moramo vjerovati da naš zemaljski život do¬ 
biva potpun smisao tek po vječnom životu. Pri¬ 
tom se nipošto ne radi o dvije paralelne i 
međusobno neovisne zbilje, nego da je prvo 
put oruđe i priprema za vječni život, sredstvo 
za postignuće cilja. 

d. Moramo živjeti i misliti čista srca jer onaj tko 
ne živi u skladu sa svojim mislima, na posljetku 
misli u skladu sa svojim životom. Tko ne živi u 
čistoći, teško će moći poštovati čistoću. Tko se 
predaje zloći i razvratu, neće moći razumjeti 
što je čistoća. 

e. Moramo vjerovati da je spolnost Božje djelo 
i da nema samo biološku nego i duhovnu svr- 

hu, s kojom prakticiranje spolnosti treba biti u 
skladu. 

f. Stalno moramo imati pred očima da je čo¬ 
vječja narav, iako Božje djelo, oštećena is¬ 
točnim grijehom. To znači da neuredne žudnje 
rađaju nagone koji se osamostaljuju i žude za 
djelima koja nisu u skladu sa svrhom te naravi. 

Kad čovjek živi svjestan svoje »iskvarene« 
naravi, tada može razumjeti da ne smije dopu¬ 
stiti da ga vode nagoni kao da su oni uvijek do¬ 
broćudni. Mnogo je važnije da je stalno budna 
duha i da se vježba u tome da svoje žudnje stavi 
pod vlast razuma prosvijetljena vjerom. 

g. Kršćanin zna da svako ljudsko djelovanje 
zahvaća Božja milost, tajanstvena ali zbog toga 
ne manje zbiljska snaga koja ga navodi da se 
vlada u skladu s Božjom voljom i tako ukloni 
neurednost koja potječe od istočnoga grijeha i 
vlastitih grijeha. Tako se čovjek putem prisnog 
povjerenja vraća Bogu i u stvorenju se ponov¬ 
no vidi slika i prilika Stvoritelja. 

Milost Božja djeluje svojom snagom i na 
naš razum i na našu volju kako bismo s jedne 
strane mogli suditi po mudrosti Božjoj a s dru- 

ge oduprijeti se neurednim žudnjama i htjeti 
samo ono što Bog želi. 

Sedam navedenih »uvjeta« ne treba gledati 
kao karike lanca od kojih je svaka ovisna o pret¬ 
hodnoj ili slijedećoj jer sve one nisu ništa do li 
strane jedne jedine zbilje, aspekti koji se me¬ 
đusobno uvjetuju tako da nijedan ne smije ne¬ 
dostajati jer se tada ugrožava ravnoteža i 
harmonija cjeline. 

Ova razmatranja pokazuju da čistoću mo¬ 
žemo ispravno razumjeti samo u kontekstu 
kršćanskog života. Ona je krepost među osta¬ 
lim krepostima: nije jedina i mora ostati nera¬ 
zumljiva ako zaboravimo ostale kreposti. 
»Duhovni organizam« otkan je poput finog tki¬ 
va različitim funkcijama od kojih svaka potiče 
ostale kao što o njima ovisi. Isto onako kao što 


Marija Valtorta, mističarka t 12. listopada 1961. 

Marija Valtorta jedna je od velikih talijanskih vidjelica 
20. stoljeća. Rođena je 14. ožujka 1897. u Caserti u Itali¬ 
ji. Doživjela je izvanredne vizije koje je zapisala u monu¬ 
mentalnom djelu »Bogočovjek«. Bila je osuđena na 
ležanje u postelji od 1934. sve do smrt 12. listopada 
1961. Stalno se obnavljaju napori da se proglasi blaženi- 
com. 

bi bilo iluzorno vjerovati da se može biti 
kršćaninom a da se pritom ne cijeni i ne živi 
čisto, tako bi bilo iluzorno i misliti da se Kristov 
nasljedovatelj može zadovoljiti time da živi u 
čistoći a pritom izostavi ostale kreposti. U naše 
doba čini se međutim da se češće vjeruje kako 
se može biti dobrim kršćaninom a da se ne lju¬ 
bi i ne živi u čistoći. 

7. Požuda 


R iječ »požuda« pripada jeziku Biblije. Sveti 
Pavao priznaje da je grijeh pobudio u nje¬ 
mu »svaku vrstu požuda« (Rim 7,8). »Istina, 
moj se nutarnji čovjek slaže u veselju s Božjim 
zakonom ali vidim u svojim udovima drugi za¬ 
kon koji se bori protiv zakona moga uma te me 
zarobljava u zakon grijeha koji je u mojim udo¬ 
vima« (Rim 7,22 i dalje). Stoga je i te kako ra¬ 
zumljivo da apostol kršćanima preporučuje: 
»Dakle, neka više ne vlada grijeh u vašem smrt¬ 
nom tijelu tako da vas podvrgne njegovim po¬ 
žudama« (Rim, 6,12). 

Sveti Petar opominje nas da se odupremo 
»pokvarenosti koja je zbog opake požude u svi¬ 
jetu« (2 Pt 1,4) i upozorava na kaznu sudnjeg 
dana, prije svega one »koji, utonuli u požudu 
počinjanja ružnih grijeha, idu za tijelom« (2 Pt 
2 , 10 ). 

Sveti Jakov naučava da »svakog napastvuje 
njegova vlastita požuda. Ona ga izvlači i mami. 

Zatim požuda, pošto začne, rađa grijeh, a gri¬ 
jeh, kad je gotov, rađa smrt« (Jak 1,14 i dalje). 

Apostol Ivan piše u kontekstu negativnog 
značenja koje on daje riječi »svijet« da »ništa od 
onoga što je u svijetu — požuda tijela, požuda 
očiju, oholost zbog imetka — ne dolazi od 
Oca, nego dolazi od svijeta. A svijet sa svojom 
požudom prolazi; a tko vrši volju Božju, ostaje 
zauvijek« (1 Iv 2,16 i dalje). U ovom kontekstu 
»svijet« znači sve što se nalazi pod vladavinom 
vraga i njegove podlosti a o njoj sveti Ivan kaže: 
»Znamo da smo mi od Boga a da je sav svijet u 
vlasti Zloga... Mi smo u Istinitome, u njegovu 
Sinu Isusu Kristu« (1 Iv 5,19 i dalje). 

Svi ovi tekstovi nadopunjuju Kristovu opo¬ 
menu iz usporedbe o sijaču u kojoj Gospodin 
ukazuje na to da riječ kod nekih ne rodi plo¬ 
dom jer »svjetske tjeskobne brige, varavo bo¬ 
gatstvo i požude za svim ostalim navale te 
uguše riječ i ostane bez ploda« (Mk 4,19) 

Stoga se u poslanici Galaćanima kršćanski 
život prikazuje kao teška borba između duha i 
tijela i ukazuje se na to da su oni koji uistinu 
pripadaju Kristu, s obzirom na nepomirljiv su¬ 
kob između žudnje duha i žudnje tijela, »raza- 

peli svoje tijelo s njegovim strastima i 
požudama« (Gal 5,16-24) 

Ta borba i napori protiv požuda zahtijevaju 
ustrajnost i odbijanje: »Svaki se natjecatelj uz¬ 
država u svim stvarima. Oni da dobiju raspad- 
ljivi vijenac, a mi neraspadljivi... ja bijem svoje 
tijelo i vučem ga kao roba, da sam ne budem 
odbačen pošto sam drugima propovijedao« (1 
Kor 9,25-27). Isusova riječ: »Ako tko hoće ići 
za mnom neka se odreče samog sebe, neka sva¬ 
ki dan uzme križ svoj i neka me slijedi.« (Lk 
9,23) konačno uključuje i borbu protiv unu¬ 
trašnjeg nereda ili požude. Tako je to vjerojat¬ 
no shvatio i sv. Pavao kad je govorio o tome da 
su »razapeli svoje tijelo s njegovim strastima i 
požudama«. 

Nauk Svetog pisma kaže o požudi da se radi 
o neredu čije podrijetlo valja potražiti u grije¬ 
hu, da ona proturječi duhu, da po sebi čak i 
nije grijeh ali navodi na nj, i da stoga treba pro¬ 
tiv nje voditi tešku i postojanu borbu. 

Iz čitanja Sv. pisma o požudi možemo zak¬ 
ljučiti da se ona doduše iskazuje u spolnom na¬ 
gonu, a ipak ne samo u njemu, iako se o njoj 
često govori upravo u tom području (usp. Iv 



2,16). Postoje i neuredni nagoni za posjedo¬ 
vanjem materijalnih dobara, moći i časti. U 
svim slučajevima riječ je uvijek o stvorenim 
stvarima za kojima se teži na neuredan način. 
To ide tako daleko da već sama žudnja više nije 
u ispravnu odnosu prema ulozi koju je Bog, u 
skladu s dostojanstvom i svetošću čovjeka, na¬ 
mijenio određenu predmetu. 

Možemo ustvrditi da dobra kojima se ne¬ 
uredno teži postaju idolima što žele zaposjesti 
mjesto koje pripada samo Bogu. Kao što istina 
određuje čovjekov pravi odnos prema Bogu 
tako su idoli po svojem biću pogrešni jer proiz¬ 
laze iz zablude i krivotvore odnos prema Bogu. 

Ovdje je primjereno i sljedeće razmatranje 
o požudi. Riječ je prije svega o nagonu, o čov¬ 
jekovoj naklonosti prema nekom predmetu 
koji mu se prikazuje kao dobro što može zado¬ 
voljiti njegovu želju. Taj nagon nastaje prije 
nego što razum može prosuditi primjerenost 
ili neispravnost želje. Taj nagon može biti man¬ 
je ili više snažan. U tom smislu požuda se opi¬ 
suje kao »prethodnica«. 

Kad razum zaključi da je nagon načelno val¬ 
jan, pa se određeni predmet smije htjeti, na- 

gonski poriv ponovno se pojavljuje i prati 
kretanje volje. Dobiva dakle karakter »istovre- 
menosti«. 

Ako međutim razum zaključi da određeni 
predmet nije pravovaljan pa naredi volji da ga 
odbije a ona to i učini, nagon time ipak auto¬ 
matski ne nestaje nego i dalje teži željenom 
predmetu iako se time opire razumskoj pro¬ 
sudbi i odbijanju volje. 

Čovjek se mora različitim strategijama bori¬ 
ti protiv tog nepoželjnog i neodobrenog nago¬ 
na no time što ga je odbio, taj nagon ne 
nestaje. U tom slučaju govorimo o požudi 
»sljednici«. 

Svaki kršćanin mora biti svjestan snage po¬ 
žude protiv koje će se morati boriti sve do svo¬ 
je smrti. Zabluda je ako se vjeruje da požuda 
popušta kad se udovoljava svakoj njenoj želji: 
kršćanin se u odnosu prema njoj mora pona¬ 
šati asketski, borbeno, »uzdržljivo« (Gal 5,23). 

Požuda se budi s obzirom na to što sve 
može postati ciljem njena nagona. Izbjegavan¬ 
je izazova ne ovisi uvijek o nama. Moralna je 
međutim obveza da izbjegnemo one izazove 
koje možemo izbjeći. Kršćanska duhovnost go- 

vori o »budnosti nad čulima« i preporučuje da 
se previde ili ne obrati pozornost na sve pred¬ 
mete koji mogu izazvati manje ili više snažnu 
žudnju protivnu kršćanskoj kreposti a kojoj bi 
se eventualno moglo popustiti ili koja može ut¬ 
jecati na čistoću srca. 

8. Čistoća je krepost 


V 

Ž elimo se zadržati nešto duže kod kršćan¬ 
skog ponašanja koje nazivamo čistim i po¬ 
bliže promotriti narav čistoće. 

Čistoća je krepost. Što to znači? Krepost je 
stalna spremnost da se čini dobro, »navika« 
koja usavršava onoga koji je ima i koja mu po- 
daruje određenu istobitnost s dobrom koje 
treba ostvariti na tom području. Čak i kad su 
neka djela po sebi puna zasluga i odgovaraju 
nekoj kreposti, ipak je moguće da ima povre¬ 
meno dobrih djela bez prave »kreposti« jer ona 
uvijek pretpostavlja stalnu, postojanu od¬ 
lučnost da se čini dobro. 

Kreposti ostvarujemo pod utjecajem bo¬ 
žanske milosti, i to u onoj mjeri u kojoj ponav¬ 
ljamo djela svojstvena nekoj kreposti: upravo 
ponavljanje omogućuje kreposti da »pusti ko¬ 
rijen«. Kako bismo ostvarili krepost važno je 
da, uz ponavljanje kreposnih djela, postoji i 
jaka motivacija koja vodi do njih. Drugim 

riječima: za istinsko postizanje neke kreposti 
važno je da onaj tko za njom teži ima odgovara¬ 
jući interes i uvjerenje. Tko s druge strane kre¬ 
posti pridaje malo pozornosti i značenja, neće 
je postići čistim ponavljanjem manje ili više 
mehaničkih radnji. 

Krepost čistoće izraz je kreposti uzdržavan¬ 
ja. Ostali pojavni oblici uzdržljivosti su umjere¬ 
nost u jelu i pilu, primjeren odmor, 
velikodušnost prema svima kojima je potrebna 
pomoć, trijezno ophođenje s materijalnim do¬ 
brima, iskorjenjivanje neumjerene želje za no¬ 
vostima ili znatiželje, skromnost u načinu 
života primjerenom vlastitim mogućnostima i 
društvenom položaju itd. 

Život u čistoći snaži se prije svega gledan¬ 
jem u Boga, učestalim izražavanjem ljubavi 
prema Njemu, u potrazi za Njim i Njegovom 
slavom koja nadilazi sve stvoreno. Ništa nas to¬ 
liko ne pročišćava i ništa nas ne dovodi do pra¬ 
vilne procjene i upotrebe stvari ovoga svijeta 
kao ljubav prema Bogu, pokretaču svega stvo¬ 
renoga. U određenom smislu čistoća je uvjet i 
izraz istinske ljubavi prema Bogu. 

Svaka krepost prije svega je nešto unu¬ 
trašnje, to jest više je stav srca nego izvanjsko 

ponašanje. S druge strane ne treba sumnjati da 
nema pravog, iskrenog unutrašnjeg stava koji 
ne bi imao vanjskog izraza. 

Tako se čistoća očituje na vidljiv način raz¬ 
ličitim vidljivim djelima koja nas navode na 
zaključak da se osjećaj nježnosti, prava nakana, 
poštovanje i čašćenje Boga pojavljuju u njego¬ 
vim stvorovima prije svega kad se čulni nagon 
veže za istinsku ljubav. 

Pozitivan aspekt očuvanja neke kreposti ne 
možemo odvojiti od druge strane koju mo¬ 
žemo označiti kao »negativnu« a koja se sastoji 
od odbijanja svega onoga što se suprotstavlja 
kreposti i ugrožava je. Ovo odbijanje nesum¬ 
njivo je odricanje, zahtijeva žrtvu i svladavanje, 
odricanje od nečega ugodnoga. Tko živi u 
čistoći mora bezuvjetno odbiti od sebe sve što 
nije u skladu s njom i ugrožava je. Samosvlada- 
vanje zahtijeva postupke u kojima dolazi do 
izražaja vladavina duha nad tijelom i konačna 
nadmoć ljubavi prema Bogu iznad svih ostalih 
oblika naklonosti i sviđanja. 

Pobjeda nad samim sobom u području čis¬ 
toće samo je jedan od aspekata odricanja i 
nošenja križa, kako se i zahtijeva od svakog 

kršćanina. Sv. Pavao spominje one koji »žive 
kao neprijatelji križa Kristova. Njihov je svr¬ 
šetak propast; njihov je bog trbuh; njihov je 
ponos u njihovoj sramoti. Oni misle samo na 
zemaljske stvari« (Fil 3,18 i dalje). Tko tako živi 
nije pravi Gospodinov nasljedovatelj jer ne 
uzima svoj križ na se i ne ide za Kristom (Lk 
14,27). 

Odricanje je izraz svijesti o nama kao ho¬ 
dočasnicima: »A naša je domovina na nebesi¬ 
ma, odakle i Spasitelja postojano očekujemo, 
Gospodina Isusa Krista, koji će, prema djelot¬ 
vornosti kojom može sve podložiti sebi, preo¬ 
braziti naše bijedno tijelo i učiniti ga jednakim 
svome slavnom tijelu« (Fil 3,20 i dalje). 

Križ, znak Kristove vladavine, na zemlji je 
oruđe kojim se naš cijeli bitak podvrgava moći 
duha, i to u mjeri u kojoj postiže istinsku slo¬ 
bodu u kojoj se odriče robovanja grijehu (Iv 
8,34). 

Pobijediti same sebe, što omogućuje čistoći 
da u nama pusti duboko korijenje, može se na 
više načina. Naravno vrijedi pravilo da treba 
vježbati oči kako bismo njih i svoju znatiželju 
držali podalje od svega što izaziva tjelesnu po¬ 
žudu. 

Isto tako treba izbjegavati knjige i filmove 
koji sadržavaju poruke suprotne kršćanskoj 
čistoći. Naravno valja izbjegavati riječi i razgo¬ 
vore koji su strani čistoći. 

Umjerenost u piću osobito je važna s obzi¬ 
rom na čistoću jer čovjek pod utjecajem alko¬ 
hola gubi barem djelomice samokontrolu, i to 
upravo nad spolnim nagonom. 

Delikatno je područje samokontrole pri 
razmjeni nježnosti. Znamo dobro da ona može 
biti posve primjerena i čista, ali postoji i druk¬ 
čija, ona koja budi snažan poriv za nečistoćom. 
Razmjena nježnosti sama po sebi izraz je 
nježnosti i naklonosti ali može izazvati neured¬ 
ne reakcije koje, i kad im to nije namjera, 
mogu dovesti do pogrešne požude, a ona je 
pak oblik kušnje. 

Tako se u »hodanju« ili »zarukama« pripre¬ 
ma na brak treba biti vrlo oprezan kako mu pri¬ 
rodna želja iskazivanja naklonosti u obliku 
razmjene nježnosti ne bi prešla granice čistoće 
i tako postala prigodom za grešnu želju ili 
ponašanja. 

Nesumnjivo i tijekom priprema za brak tre¬ 
ba biti prisutan Kristov križ u obliku svladava- 

nja kako bi se ljubavni odnos odvijao unutar 
okvira koji pristoji ljudima koji još nisu muž i 
žena i stoga ne smiju izražavati svoju ljubav u 
obliku koji je predviđen za one koji su svoj 
život zauvijek povezali sakramentom braka i 
postali »samo jedno tijelo« (Mt 19,5). 

Gledano ljudski i kršćanski, zaljubljeni ili 
zaručeni nisu isti kao oženjeni. Ni njihove 
dužnosti i odgovornosti nisu obvezne u istom 
stupnju pa im ni prava nisu ista. 

Od onih koji su se tek odlučili vjenčati 
kršćanska čistoća ne zahtijeva samo da se uz¬ 
drže od pravog spolnog odnosa nego da se 
odreknu svih oblika intimnijih nježnosti koje 
po prirodi stvari prizivaju snage požude i tako 
lako vode u grijeh, čak i kad se on ostvari samo 
kao želja. 

Briga o kreposti čistoće zahtijeva da se iz¬ 
bjegava sve što može postati prilikom za grijeh. 
Takvim prilikama mogu se smatrati određena 
mjesta ili okružja, određene osobe, neka prija¬ 
teljstva. 

No kad je riječ o čuvanju i rastu čistoće nije 
pravedno misliti samo na sebe, također mora¬ 
mo misliti i na štetu koju naše ponašanje može 

nanijeti drugima. Čak i kad je nešto za mene 
neopasno, moram se upitati vrijedi li to za 
ostale. 

Svjesno izazivanje tuđih strasti grijeh je koji 
se pripisuje onome koji ga izaziva. U moral¬ 
nom smislu riječ sablazan znači djelo koje po¬ 
stane preprekom drugima na njihovu putu k 
Bogu. Isusove riječi u ovom kontekstu iznim¬ 
no su stroge: »A tko na grijeh navede jednoga 
od ovih malenih što u me vjeruju, bolje bi mu 
bilo da mu objese o vrat mlinski kamen što ga 
okreće magare i da ga utope u dnu mora. Jao 
svijetu zbog sablazni! Istina, sablazni moraju 
doći, ali jao onome po komu sablazan dolazi« 
(Mt 18,6 i dalje). 

Iako je izazivanje sablazni u odnosu na dje¬ 
cu teško djelo, to ne znači da je izazivanje sa¬ 
blazni mladih ili odraslih manje teško. Tko 
izaziva sablazan i time priječi napredak drugih 
na njihovu putu k Bogu time iznosi na vidjelo 
da mu osim vlastite osobe nije važna moralna 
odgovornost prema braći. Kršćanin nikad ne 
smije ponoviti Kainove riječi: »Zar sam ja čuvar 
brata svoga?« (Post 4,9). Svatko je odgovoran 
za zlo koje čini riječima, mišlju, djelom ili pro¬ 
pustom u odnosu na svoju braću. 

Preostaje nam još reći nekoliko riječi o čed¬ 
nosti. Čednost je čuvar i zaštitnik čistoće. Ona 
čuva čovjekovu intimu i odbija izložiti ono što 
treba ostati skriveno. Čednost prosuđuje po¬ 
glede i geste s aspekta čovjekova dostojanstva. 
Poziva na strpljivost i na umjerenost u bračnim 
ljubavnim odnosima. Čednost je skromnost i 
mora utjecati na izbor odjeće. Zaogrće se šut¬ 
njom ili suzdržanosti kad osjeti opasnost od 
bolesne znatiželje. Uz stva čednosti pojavljuje 
se i tjelesna čednost koja odbija izlaganje ljud¬ 
skog tijela u reklamama ili poticanje pojedinih 
medija na otkrivanje povjerljivih stvari. Čed¬ 
nost potiče na način života koji omogućuje da 
se odupremo modnom diktatu i pritisku vlada- 
jućih ideologija. 

Velika je zabluda vjerovati da je čednost 
neka vrsta licemjerja ili izraz psihološkog ta¬ 
bua. U zbilji riječ je o taktičnosti koja obuhvaća 
određeno područje ljudskog života, posebno 
sklonoga grijehu kojega izaziva unutrašnji ne¬ 
red u čovjeku. 

9. Oblici čistoće 


Y eć smo rekli od čega se sastoji čistoća. Sada 
ćemo pobliže promotriti neke od njenih 
izražajnih oblika. Svi oni imaju nešto zajed¬ 
ničko a ipak postoje i razlike. 

Mladenačka čistoća često uključuje per¬ 
spektivu braka. Obilježava je priprema za od¬ 
govornost bračnog stanja vježbanjem 
svladavanja i čišćenjem srca kako bi se tako iz 
ljubavi prema Bogu, pod duhovnim aspektom 
i s pogledom na vječni život, došlo do istinske 
ljubavi. 

Kad prođe mladenačko doba a mogući brak 
više nije izgledan ili poželjan, čistoća se izra¬ 
žava primjereno neudanoj ili neoženjenoj oso¬ 
bi. U tom obiteljskom stanju čovjek osobito 
intenzivno osjeća da je pozvan obratiti pozor¬ 
nost na religiozni smisao života i integrirati 
samoću sa životnim stilom usmjerenim na 
Božje carstvo. 

Čistoća onih koji su pozvani na posveće¬ 
nost Bogu u djevičanstvu ili celibatu uključuje 

odricanje od braka ali ne zato jer brak manje 
vrijedi nego zato da bolje odgovore Božjem 
pozivu koji ih poziva da već na ovom svijetu an¬ 
ticipiraju onaj oblik života koji će biti karakteri¬ 
stičan za carstvo nebesko. 

Iako čistoća u braku ne isključuje uživanje 
tjelesne intimnosti između supružnika, ipak 
zahtijeva proces čišćenja koji će postupno do¬ 
vesti do svladavnja egoističnih poticaja i obja¬ 
sniti da je brak prolazno stanje dok ljubav 
nikad ne umire (1 Kor 13,8). Brak treba živjeti 
tako da je otvoren roditeljstvu. 

Čistoća udovstva predmet je nauka sv. Pa- 
vla (usp. 1 Tim 5,3-16; 1 Kor 7,39 i dalje). Apo¬ 
stol doduše kaže da se obudovjeli mogu 
ponovno vjenčati ali udovstvo se može razum¬ 
jeti i kao dobra prigoda da se s još većim žarom 
posvete Gospodinovoj službi. 

Posebni zahtjevi u vezi sa čistoćom postoje 
kod onih koji su jednom bili vjenčani a sada 
žive razdvojeni. Ti su ljudi prisiljeni na kršćan¬ 
ski se način pomiriti sa svojom samoćom i 
odreći se nove veze jer bi ona, objektivno gle¬ 
dano, bila ista kao preljubnički život. Neraz- 
rješivost braka koju propisuje Božji zakon od 
njih zahtijeva da žive uzdržavajući se. 

Svatko tko se nađe u tom položaju može 
biti siguran da će uz pomoć prirodnih i natpri¬ 
rodnih sredstava koje Bog stavlja na raspola¬ 
ganje moći voditi život koji neće vrijeđati Boga. 
I za te ljude vrijedi riječ Sv. pisma: »Nikakva 
kušnja veća od ljudske snage nije vas zadesila. 
Bog je vjeran i neće dopustiti da budete kušani 
preko vaših snaga, nego će vam zajedno s 
kušnjom dati sretan ishod da je možete podni¬ 
jeti« (1 Kor 10,13). 

Kako bi se moglo čisto živjeti u svakom 
obliku u kojem se ta krepost izražava u raz¬ 
ličitim životnim prilikama, nužno je moliti se, 
očuvati vjeru živom, često primati sakramente 
pokore i euharistije, uvijek iznova prizivati Dje¬ 
vicu Mariju u pomoć, dragovoljnim svladavan¬ 
jem vježbati samosvladavanje, živjeti u stalnoj 
budnosti kako ne bismo dopustili da se zarazi¬ 
mo duhom permisivnosti koji nas danas okru¬ 
žuje. 

Nužno je boriti se protiv vraga koji se stalno 
koristi varkama i pokušava nas uvjeriti da »nije 
tako loše« biti nečist, da je to mnogo više »pri¬ 
rodno«, da je »nemoguće« očuvati čistoću, ka¬ 
ko je nemoguće da je »ljubav« grijeh, da spolno 

uzdržavanje »šteti zdravlju« i protivno je priro¬ 
di, da se Bog ionako ne bavi »sitnicama«, da je 
»ljubav prema bližnjemu« jedino važna, da toli¬ 
ki dobri, ugledni ljudi ne žive u čistoći itd. 

Na žalost nije neznatan broj kršćana čiji je 
moralni sud u vezi sa čistoćom zbrkan baš zato 
jer su prihvatili upravo navedene lažne zak¬ 
ljučke koji se u određenim krugovima drže ne¬ 
prijepornim istinama. 

10. Grijesi protiv čistoće 


G rijesi protiv čistoće su, kao svaki grijeh, 
istodobno uvreda Stvoritelja, dostojan¬ 
stva čovjeka stvorenog prema slici Božjoj i du¬ 
hovne snage života Crkve kojoj prijestupi 
njenih udova nanose štetu. Božji zakon nije 
proizvoljno nametanje ograničenja nego je 
preventivna mjera radi dobrobiti čovjeka i nje¬ 
gove sudbine. 

Kao i protiv drugih kreposti moguće je gri¬ 
ješiti protiv čistoće mišlju, riječju, djelom ili 
propustom. Možemo dodati da se tu kao i 
drugdje nekome može pomoći da počini gri¬ 
jeh: netko svojim sudjelovanjem može navesti 
drugoga da sagriješi ili ga na grijeh potaknuti 
provokacijom, lošim savjetom i lošim primje¬ 
rom. 

Nije ugodna zadaća sastavljati listu raz¬ 
ličitih vrsta grijeha protiv čistoće jer riječ je o 
nabrajanju velikih slabosti i grešaka koje izo¬ 
bličuju Kristovu sliku u njegovih sljedbenika. 

Nije ugodno ni liječniku promatrati uništenje 
ljudskog tijela i grozne posljedice koje na nje¬ 
mu ponekad ostavljaju bolesti. A ipak je pozna¬ 
vanje bolesti u njihovim konkretnim oblicima 
preduvjet da se primijeni ispravna terapija i 
bolesnik ozdravi. Tako i kršćanin treba znati na 
koji se način najčešće griješi protiv čistoće ka¬ 
ko bi se čuvao i pomogao braći koja su možda 
u opasnosti da u sebi unište božanski život i 
Božju sliku tako što daju maha nečistoći. 

Ponekad je grijeh protiv čistoće istodobno 
kršenje neke druge kreposti, npr. kad je riječ o 
preljubu koji se ogrešuje o čistoću i pravdu ili 
kad je posrijedi rodoskvmuće koje povređuje 
čast i poštovanje obitelji, ili kad se radi o 
kršenju čistoće s posvećenom osobom ili na 
svetome mjestu, što su ujedno i grijesi protiv 
vjere, ili naposljetku kad je riječ o grijehu pe- 
dofilije koji je sablazan i mora se kazneno goni¬ 
ti. 

Općenito se uvriježilo da grijehe protiv 
čistoće nazivamo bludom to jest neurednom 
željom ili ponašanjem radi zadovoljenja sek¬ 
sualne želje bez obzira na pravu svrhu spolno¬ 
sti a ona se očituje u savezu dvoje ljudi i 
roditeljstvu u okviru legitimnog braka. 

Kad se seksualna želja unutar braka prakti¬ 
cira umjereno i tankoćutno kao što se i pristoji 
ljudima koji svoje vlastito tijelo i tijelo su¬ 
pružnika doživljavaju kao dio Kristova tijela i 
hram Sv. Duha, nije riječ ni o neredu ni o blu¬ 
du nego o ponašanju koje je u skladu s Božjom 
voljom te obvezama i pravima vjenčanih. 

Kao preljub označujemo spolni odnos oso¬ 
be koja je u braku s nekom neoženjenom ili 
neudanom ili drugom vjenčanom osobom. U 
potonjem slučaju radi se o dvostrukom prelju¬ 
bu. 

Razlikujemo povremeni i trajni preljub, a 
potonji opisuje slučaj u kojem dvoje ljudi, od 
kojih je jedno već povezano bračnom vezom, 
žive u odnosu koji je sličan braku. 

»Bračna veza« znači odnos unutar braka 
koji je nerazrješiv. 

Za savjest katolika poništenje civilnog bra¬ 
ka ili rastava ne mijenja bračno stanje s legitim¬ 
nim partnerom sve dok je on živ. To međutim 
znači da svaku dalju vezu nakon rastave treba¬ 
mo smatrati preljubom. To je doduše teška 
riječ ali je u skladu s istinom Evanđelja. Preljub 
je vrlo težak grijeh. 

Pod raskalašenosti razumijemo spolni od¬ 
nos između nevjenčanih osoba, povremeno ili 
u trajnoj vezi. Prostitucija, konkubinat kao i 
divlji brak oblici su raskalašenih spolnih odno¬ 
sa. I onaj tko prije planirana braka ima »pred- 
bračni« spolni odnos počinio je grijeh 
raskalašenosti. To je vrlo težak grijeh iako ne 
onoliko koliko preljub. 

Ima roditelja koji svojim sinovima i kćerima 
stavljaju na raspolaganje kontracepcijska sred¬ 
stva kako bi ih zaštitili od »iznenađenja«, a 
možemo reći kako im time omogućuju da »ne¬ 
opasno« griješe. To nikako nije kršćanski od¬ 
goj, mnogo više radi se o pomoći u moralno 
nedopustivom ponašanju i o navođenju na gri¬ 
jeh. 

Silovanje je spolni odnos s nekim koji taj 
odnos ne želi a silom je prisiljen počiniti ga. 

Rodoskvrnućem označavamo spolno sjedi¬ 
njenje ljudi koji su u blisku srodstvu. 

Pedofilija znači zloupotrebu maloljenika; 
riječ je zasigurno o krajnje tešku grijehu kojim 
se često upropaštava žrtva. 

Samozadovoljavanje ili masturbacija ozna¬ 
čava seksualni čin u kojem netko sam zadovo¬ 
ljava svoju tjelesnu želju. 

Pornografija je na profit orijentirano širen¬ 
je stvarnoga ili simuliranoga spolnog akta pred 
drugim osobama. 

Grijehom homoseksualnosti opisujemo 
erotski čin između osoba istog spola. Kad se to 
čini s maloljetnicima, onda je posrijedi osobito 
težak grijeh jer se njime može upropastiti ka¬ 
rakter mladih ljudi. 

Ova lista nažalost nije potpuna, ona udo¬ 
voljava samo namjeri da se prepoznaju tek 
najčešći grijesi protiv čistoće. 

Svaki grijeh protiv čistoće koji je počinjen 
dobrovoljno i sa sviješću o zastranjenju, teški 
je prijestup protiv Božjeg zakona. Pod odre¬ 
đenim okolnostima može se osobi koja griješi 
možda odreći potpuna moralna odgovornost 
za njezin čin, ali nema olakotnih okolnosti koje 
bi ono što je objektivno zlo i griješno mogle 
pretvoriti u nešto dobro i kreposno. 

Kao i svi ostali grijesi može se i grijeh protiv 
čistoće činiti ne samo povremeno nego može 
postati navikom. Grešna navika čini stvar još 
težom: s jedne strane možda ograničava moral¬ 
nu odgovornost ali s druge otežava odlučno 
odustajanje od grijeha. Kao što i krepost olak- 

šava moralno dobro djelovanje i čini ga posto¬ 
janim, tako i grešna navika ili porok osnažuje 
loše djelovanje i otežava povratak na kreposno 
vladanje. 

Tko griješi po navici, osjeća poriv da se 
mora opravdavati, čak i ako to ne priznaje tije¬ 
kom argumentirane analize. Pritom se može 
koristiti najrazličitijim strategijama. Tako prim¬ 
jerice tvrdi da se kod njega radi o »izuzetnom« 
ili »pojedinačnom slučaju« ili da njegov grijeh 
»drugima ne škodi«; može čak priznati da čini 
nešto loše ali svoj popravak ili prekid s 
grešnom navikom odgada za kasnije itd. 

Grijeh naime sve više vodi do duhovne slje¬ 
poće koja čovjeku onemogućuje da vidi stvari 
onako kako ih vidi Bog. Najgore je kad se 
grešnik drzne ustvrditi da ono što čini za njega 
»nije grijeh« i tako sam sebe postavlja za suca 
nad dobrim i zlim. Ovdje želimo upozoriti na 
rečenicu koja stoji na kraju jednog od romana 
Paula Bourgeta: »Tko ne živi onako kako misli, 
misli na posljetku onako kako živi«. Zato je vrlo 
vrijedno kad mi poput carinika u usporedbi 
(Lk 18,13) priznajemo naša zla djela bez oko¬ 
lišanja ili opravdanja. 

11. Obraćenje i oprost 


B og svoje milost ne uskraćuje grešniku koji 
se obrati i izvrši pokoru. Za to postoji cijeli 
niz primjera i u evanđeljima i u povijesti 
kršćanstva. Crkva je stalno naviještala milost 
nebeskog Oca koju je za nas zaslužio Isus, naš 
spasitelj, svojim zaslugama. Duh Sveti pokreće 
uvijek iznova srca grešnika na obraćenje kako 
bi postali svjesni svog bijednog stanja i vratili 
se u Očev dom. 

Kad je riječ o Božjem oprostu grijesi protiv 
čistoće nisu iznimka. Bog ih može i želi opro¬ 
stiti ako se grešnik obrati. 

Kako međutim možemo dobiti Božji 
oprost? Pokušat ćemo prikazati pojedine kora¬ 
ke ne putu pomirbe (usp. usporedbu o izgub¬ 
ljenu sinu, Lk 15,11 i dalje). 

a. Prvi korak k obraćenju događa se u onom 
trenutku u kojem čovjek koji je učinio zlo, to 
uviđa i iskreno priznaje da ono što je učinio 

nije smio učiniti. Već u tom trenutku prisutna 
je Božja milost time što prosvejtljuje savjest. 
Taj bismo prvi trenutak mogli sažeti u riječi: 
»Grešnik sam i loše sam postupio«. 

b. Drugi korak nadilazi prvi i zove se pokaja¬ 
nje. Svijest da se grešno postupilo potječe od 
razuma; sad mu se pridružuje i čin volje: odba¬ 
cujem ono što sam učinio, gnušam se svojeg 
djela. U katoličkoj terminologiji nazivamo taj 
trenutak »skrušenošću«, koju Tridentski sabor 
ovako određuje: »Bol duše i odvratnost prema 
počinjenu grijehu povezano sa čvrstom namje¬ 
rom da se više ne griješi« (Tridentski sabor, 14. 
sjednica, Dekret o pokori, pogl. 4). 

»Bol« zbog počinjena grijeha razumijemo 
kao iskreno kajanje zato jer smo ga počinili. 
Nije dovoljno da se to događa samo na osnovi 
prirodne motivacije, primjerice zbog društve¬ 
nih neprilika koje sa sobom nosi određeni gri¬ 
jeh, ili zbog zdravstvenih posljedica koje su 
povezane s nekim grijehom. Bol se mnogo više 
mora odnositi na Boga. Ili zato jer smo svjesni 
da smo prezreli Božju ljubav i na dobro mu uz¬ 
vratili zlim, ili zato jer smo grijehom prekršili 

Božji zakon koji nas od njega dijeli pa za¬ 
služujemo kaznu. 

Bol zbog učinjena grijeha usmjeren je na 
prošlost: jednom učinjeno ne možemo više 
vratiti ali se možemo nad tim gnušati. 

Ne možemo dobiti Božji oprost ako nedo¬ 
staje taj bol ili kajanje jer bi bilo proturječno 
Bogu reći: »Oprosti mi, ali ono što sam učinio 
bilo je ispravno«. Zašto bi mi Bog oprostio ako 
je moje djelovanje bilo ispravno? 

Obraćenje je usmjereno k budućnosti. Tko 
se kaje zbog počinjenoga i nad time gnuša, 
mora bezuvjetno čvrsto odlučiti da neće po¬ 
novno griješiti. Kakvog smisla ima reći Bogu: 
»Boli me ono što sam učinio ali ću to ipak i dal¬ 
je činiti«. Ali upravo se to dogada s ljudima koji 
žive u grijehu, na primjer preljuba a istodobno 
od svećenika zahtijevaju odrješenje od grijeha 
iako nemaju čvrstu namjeru promijeniti svoj 
život. Takvi ljudi vjeruju da Crkva može podije¬ 
liti sakramentalno odrješenje bez prethodna 
kajanja. Ali to je velika zabluda. Kad bi se nai¬ 
me neki svećenik i usudio dati oprost grijeha 
nekome tko nije spreman pokajati se, a ima čak 
i veliku želju za pomirbom i primanjem Tijela 
Kristova, takvo je odrješenje bezvrijedno. Ti 

grijesi nisu oprošteni, a ono što je možda još 
gore, radilo bi se o varci koja umiruje savjest i 
prisvaja si moć koja nije od Boga. 

c. Treći korak jest u tome da se pristupi sakra¬ 
mentu pokore ili pomirbe. Ovo nije mjesto na 
kojem ćemo iscrpno objasniti sakrament po¬ 
kore, dovoljno je prisjetiti se Isusovih riječi 
svojim apostolima: »’Kao što je mene poslao 
Otac, tako i ja šaljem vas.’ Poslije tih riječi dah- 
ne u njih i reče im: 'Primite Duha Svetoga! Koji¬ 
ma oprostite grijehe, oprošteni su im-, kojima 
zadržite, zadržani su im’« (Iv 20,21-23). 

To i ništa drugo podrijetlo je moći biskupa 
i svećenika da opraštaju grijehe, ali samo oni¬ 
ma koji se istinski kaju, kao što je već rečeno. 
Kršćanin koji pristupa sakramentu pokore tre¬ 
ba ispovjedniku ispovjediti grijehe koje je po¬ 
činio i kojima je teško uvrijedio Boga. 

To se ne smije činiti općenito i ugrubo 
nego grijehe treba izricati pojedinačno uz na¬ 
vođenje otegotnih okolnosti. Kad je riječ o 
teškim grijesima treba barem otprilike navesti 
broj prijestupa. 

Svećenik oprašta grijehe snagom koja mu 
dolazi od Boga. On to ne čini zato jer primjeri- 

ce sam živi svetim životom ili zato jer raspolaže 
velikim teologijskim ili psihologijskim znan¬ 
jem, nego to čini u ime Božje, kao osoba sa 
srcem oca, učitelja i suca, što mu je Bog daro¬ 
vao kao svoje oruđe. 

d. Četvrti korak slijedi nakon primanja sakra¬ 
menta i sastoji se od pokore koju treba učiniti 
po nalogu ispovjednika. 

Potrebno je međutim razlikovati djela po¬ 
kore i mjere koje su nužne kako bi se popravila 
šteta nanesena drugima. 

Tko je začeo dijete a nije vjenčan s njego¬ 
vom majkom, ne može se oglušiti o obveze 
prema svojem djetetu a često ni prema majci. 

Popravak ili naknada vrlo su složena tema i 
nije ih moguće tako lako riješiti kao u slučaju 
razbojstva. 

Nešto drugo su djela pokore: molitva, lju¬ 
bav prema bližnjem ili samosvladavanje treba¬ 
ju ponovno popraviti grijeh povrijeđene Božje 
časti i ojačati volju i kršćanski život pokajnika 
kako bi u budućnosti bio spremniji da se odu¬ 
pre grijehu. 

Unatoč kajanju i čvrstoj namjeri, kršćanin 
može ponovno počiniti grijeh. To se doduše 

ne bi trebalo događali ali se događa. Ako se to 
desi, iznova posrnuli treba iskreno provjeriti je 
li poduzeo sve razumske korake kako ne bi 
opet griješio: je li molio, je li meditirao o 
Božjoj riječi, je li čitao knjige koje pomažu nje¬ 
gov duhovni život, je li usrdno prihvaćao Tijelo 
Kristovo, je li se odlučno držao dalje od svih 
prilika za koje je iskustvom znao da navode na 
grijeh, je li vježbao samosvladavanje. Nakon 
tog samoispitivanja može i mora opet pristupi¬ 
ti sakramentu pokore i ponovno, ponizno i po¬ 
kajnički, sa čvrstom namjerom od svećenika 
zamoliti odrješenje. 

Sakrament pokore ne utječe samo na 
oprost grijeha i pomirbu s Bogom nego i pro¬ 
čišćava kršćansku dušu. Oslobađa je od trago¬ 
va i ožiljaka koji izobličuju njeno duhovno lice 
i mute čist pogled onoga koji treba tražiti Boga 
svom snagom svoje duše. 

Iako obveza ispovijedi i dobivanja Božjeg 
oprosta, strogo uzevši, vrijedi samo za smrtne 
grijehe. Crkva preporučuje da se ispovijedaju i 
svi ostali grijesi, pa čak da se, diskretno i ne- 
skrupulozno, ponovno ispovijedaju već ispovi- 
jeđeni i odriješeni grijesi. 

12. Zaključak 


»Smiluj mi se, Bože, po milosrđu svome, po ve¬ 
likom smilovanju izbriši moje bezakonje, operi 
me svega od moje krivice, od grijeha me mojeg 
očisti! Bezakonje svoje priznajem, grijeh je moj 
svagda preda mnom. Tebi, samom Tebi, ja sam 
zgriješio i učinio što je zlo pred Tobom... 
Poškropi me izopom, operi me, i bit ću bjelji 
od snijega! Objavi mi radost i veselje... Odvrati 
lice od grijeha mojih, izbriši svu moju krivicu! 
Čisto srce stvori mi. Bože, i duh postojan ob¬ 
novi u meni! Ne odbaci me od lica svojega i 
svoga Svetog Duha ne uzmi od mene! Vrati mi 
radost svoga spasenja i učvrsti me duhom 
spremnim! ... Oslobodi me od krvi prolivene, 
Bože, Bože, spasitelju moj! Nek mi jezik kliče 
pravednosti Tvojoj! Otvori, Gospodine, usne 
moje i usta će moja naviještati hvalu tvoju« (Ps 
51, 3-6, 9-14, 16 i dalje). 

Je li moguće za kraj ovih razmatranja naći 
bolje riječi od onih što ih je zapisao David od- 

mah nakon preljuba, ubojstva i ukora proroka 
Natana; riječi kojima je izrazio svoje kajanje i 
povjerenje u Božje milosrđe? 

Neka nam Bog svima podari čisto srce, 
neka nas pere i čisti da postanemo bjelji od sni¬ 
jega. 


Valparaiso, 25. ožujka 1994. 
o blagdanu Marijina navještenja 
+Jorge Medina Estevez 
biskup Valparaisa 

Krepost (vrlina, pozitivna moralna oso6ina), znači 
da se kreposna osoba na nekom području ponašanja 
redovito ili gotovo uvijek ponaša pošteno, pra\>edno, 
lijepo ili s ljubavlju i dobrotom. 

Kažemo da je za kreposnu osofm karakteristično 
pošteno, podtivrto, lijepo i dobro ponašanje rui 
nekom području ponašanja. 

Čovjek može ustrajnim i kreposnim ponašanjem 
steći naviku poštenog i pozitivnog ponašanja na 
nekom području. Kreposna navika znači da čovjek 
spontano, često bez posebnog odlučivanja i 
razmišljanja na nekom području postupa pošteno, 
korist ruktinio i s pravom ljubavlju. 

Krepost čistoće je ispravio, pošteno, pravedno i 
lijepo ponašanje na području seksualnosti, 
plodnosti i roditeljstva. Čista oso6a ulazi u spolne 
doživljaje ili odnose samo u okviru prave roditeljske 
i 6račne IjuBavi. 

Prava roditeljska ili bračna IjuBav je oso6no i 
slobodno odabrana, njetna, 6ezuvjetrta, doživotna, 
neopoziva, angažirana, puna poštovanja prema sebi 
i drugome, ozbiljna i zrela. 


